url: =Laisim a Thupitna. Gelh - Lian Than Tuang - Laibu Saal\nHome > Thuluui/Articles > Laisim a Thupitna. Gelh - Lian Than Tuang\nLaisim a Thupitna. Gelh - Lian Than Tuang\nLaisim a thupitna\nGelh - Lian Than Tuang\nLaisimsim mite bekin laisim mi leh laisimlo mi khen thei uh aa, laisim ngei mello te in, laisim mi leh laisimlo mi khen theilo uhhi. Laisimsim mi khat in, mi khat peuh tawh a kiho ciang, hih in lai tam sim in teh, hih in lai sim ngei tuakkei cihte khentel thei pah aa, laisim mello mi khat in a hih leh kuakua tawh a kiho zongin amah ding dan vive sa thei hi. Laisim mi khat in, laisim mi dang khat ii thupitna mu thei in, a theihna te zahtak sak theizaw deuh aa, laisim mello khat in a hihleh a khat ii thugen, laigelh khat zongh a thupit lam phawk khalo thei hi.\nLaisimsim te sangin laigelhgelh te ii thu ngaihsutna pen geltelzaw ci in, research bawl tampitak in gen uhhi. Ahizongin, laigelhgelh zawh nadingin, lai tampi mah sim masak kul zel a hihi. Laisimna pen, lungsim khuak ngaihsutna khuadakna, khualzin khiatna nam khat hi in, khuamuhna kipatna a hihi. Khuamuhna zaizawzaw in thungaihsut kaak theih ding hauzaw uh aa, thu khinkhian siamzaw pah uhhi.\nLaisim na ii thupitna in, i khuak ngaihsutna te mawk om saklo aa nasem sak den a hihman in, hih pen, pumpi aa ding gym kimawl aa exercise hih dan mah a hihi. Lungsim kizepna, khuak thasanna a hihi. Laisim na thadah leh na khuak a zawmsak na hi aa thulian, vai thupite ah thazaw in thu leh la a geel theilo, a geel zolo pawl na hi pah ding hi. Laisim cihna ah thu leh la tuamtuam sim theihding namkim in om hi. Naupangno te cartoon bu khawng a hizong ciamnuih a hizong sim sak ding phamawhlo hi. Khangno te zawlthu, novel tuamtuam sim ding zongh a sia hilo hi. I lunglut leh i theihnop te bek kisim a hihman in, i uk peuhpeuh simna pan in, laisim nopna lungsim ong kipan khia a hihi. Tua pan in, a hunzui, kum leh picinna, kiim leh paam kithuahpih kikholhpih kihopih mun tawh kisai in, laisim nopte ong kikhel toto lel ding a hihi.\nAhizongin, kumte tam semsem ta, i gennop, i kupnop pen level sangpipi hi aa, i laisim te ciamnuih peuh, rumour kici thulengzau peuh, a manpha lo lai ki gelh tuamtuam tawh buai aa i hun i beisak zel aa leh, kawngnuai siahzaw uhamte mah kibang zel ding a hihi. Gen thei pau thei napi, semkhia zolo. Laibu tuamtuam a hi aa news tuamtuam a hizong, bangdan laibu, bangdan news te sim na hiam, sim mun na hiam, hoihsa na hiam cih tungtawn in, na uuk banghiam, na ngaihsutna bangtan hiam, na muhna leh na kinthu in bangdante hiam cih ong kilangkhia sak ding a hihi.\nLeitung ah a kikhawng penpen laibu in, Christian te' Laisiangtho bu a hihi. Rome empire hun bek panin, tuni dong phial mah Biakna kinenniam nuam, biakna taih a thuak penpen zong Christian biakna mah a hihi. Ahizongin, biakna manglo, kiamlo, beilo hi. Ahangin, Laisiangtho kiciantak in nei, a hunhun in, version tuamtuam aa huntawh kituak in teltheih ding aa kigelh beh, leitung aa namneu mahmah te ii pau na ngawn dongin, kilet khia a hihi. Hih in lai ii power nam khat mah a hihi. Lai ii power hilo, Khasiangtho humuap a hihman bel himah aa Khasiangtho Pasian in lai tungtawn mah panin na ong sem hi. Pasian nasem, Kamsang, thuummi khat in Laisiangtho a simkei leh tua mi in a hawmpi mah hiveve hi. Tua mah bangin, politics uuk khat in zongh politics tawh kisai, sim beek, ngaih beek a neih kei leh huih bek mah tawh a upmawh pau kul hi.\n8888 makai Ko Min Ko Naing in, thong sung ah a kiat laitak, ong kisatlo ong kivualo aa kiim leh paam ah laisim theih ding khatzong a om sakloh uh pen, kisat kivuat sangin thuak hakzaw hi ci hi. Laibu ci aa i sim tangtangloh hang, signboard khat, limkiang aa lai kisuang khat peuh i lungsim in a sim khak zel man aa, laisimlo in kiomom thei tawh kibangbek hi in, sim theih ding a om vetlohna mun ah, laisimlo in mihingte khuak in om ding a haksat mahmah lam ka phawk kha hi ci hi. Bangzahtak in laisim nuam hiam cih leh, thong a lut khat peuh ii pumtung ah tattoo ki gelh a om leh tua lai pen en phapha in sim kikkik ci hi. En gelh tawm aa i sim pen, i sim ma in i gelh a hihman in, kithei khin aa i sim dan nuamlo hi ci hi. Van khat a kipuak leh tung aa laidal themnen baang pen dawmtak in phel aa kisim himai hi ci hi.\nLeitung ah pau pen a kicing aa nei minam kiomlo hi. Leitungbup ii zattang mikangpau in zongh namdang pau tampitak kawm uhhhi. Tuasangin a thupizawkna khat vuah, a laigelh siam uh Shakespeare in, laibu tampitak gelh aa, tua laibu te sung ah a phuahtawm kammal tampitak guang hi. Tua a laibu simte in tua a om ngeilo kammal a phuah tawm te zangtoto uh tuhun ciangin, pau leh ham a kicing, zatdan a nuam mikangpau ong suak hi.\nResearch bawl tampite ii genna vuah, sumhau a tamzaw in, business news, books leh political news sim uh ci hi. Mipil a picingte ciang, thu/idea cih dan lamte sim uh aa, middle class leh lower class a tamzaw in sports tuamtuam, entertainment tuamtuam te lim kin phadiak uh ci hi. Gam khangto tampite ah meileng bus a tuang kawm na ngawn un, laisim or la ngai in a om tam phadiak hi. Gam khangtolo te ah kiho, khatkia a hihleh mi en, khuadak cih tam diak a hihi. A khangto gamte ah, naupangte sim nophuai laibu te pen khot baih phadiak in, a khangtolo gamte ah naupangte muhnophuai video khui te khot baih phadiak kici hi.\nLaisim ding ii thupitna paunak tampitak om hi. Gtn. leader must be reader, the book you don't read won't help. Laisim a tam mipi, minam pen theihna ngaihsutna te kibangzaw deuh kihual baihzaw deuh in kithutuak baih, kipumkhat baih a hihi. Bekthamlo in, a beisa kum tampi lai aa thu (history) nasim leh, a beisa hun pek pan in, tuhun dong ah a nungta mi khat tawh a kibang na hihi. Mi/khuak tmapi ii gelh Laibu tuamtuam tampi na sim leh khuak tampi (ngaihsut theihna tuamtuam) a nei na hi pah hi.\nLai gelh pa Tg. Lian Than Tuang\nItem Reviewed: Laisim a Thupitna. Gelh - Lian Than Tuang Description: Rating: 5 Reviewed By: Cinpu Zomi


timestamp: atn

url: =Khedan' Hong Piak Nuntakna Thugil Nam (4)te\n(1) Natna satnate in Nuntakna ah Thuakzosak / hiamzum den hi. (Pain always sharpen you):\nLST Thuhilhna 7:3 sungah,“Nuihna sangin dahna hoihzaw hi. Na mai hong gum sak zahin thutheihna hong khang sak hi.” Lai-at hoih nading le akitelna dingin a mawl khedan muk kihiamzum hi. A tung tuam singnipte a ki-at khiat mah bangin nuntakna ah i tuahkhak haksatna le liammate in i thakhauh zawk nading le i hoihzawk nading ahih manin, lungkiat thanem ding hilo hi. Guallehna, haksatna le lungkhamna te pan pilna ngah sawm in la, tuate tungtawn in mimal khantohna dingin le a sangpen dong ah kah zawh sawm zaw in.\n(2) Na sepna khat peuh in khekhap nei hi.(Everything you do leaves a mark): Zomite in,“ Zuau in a khap tawn”, cih leh Ciimnuai aa sa kibak Geeltui ah kithuk “ci’n paunak i nei hi. Mite' muhna leh muhlohna munah ahi zong, mizawng khat tung ahi a, mihau khat tung ahizong…. nasepna khat peuh in khap /sulnung nei cihna ahi hi. Tua hi-in thumanna, cihtakna, thupha bawlna cihte khahsuah ngei kei in. Na sepna khat peuhpeuh in khap/ sulnung nei hamtang hi.\n(3) A kizang taktak in a puatham hilo zaw in a sung aa om pen ahi zaw hi. (What’s inside you is useful, not what’s outside): A puansilh, a khutbulh, a khi, a melhoihna cih a puatham kizepnate sangin a sungtawng aa om a lungtang thupi zaw hi. Lungsim hoih, lungsim picing, itna tawh kidim mawhmai sakna lungsim in mihingte khat le khat kizopna le kikholhna hong nuam sak zaw hi. Sum le pai, taih inn mawtaw leh kizep na tuamtuamte hangin mihingte kizop/kitheihna in a puatham bek hi aa, a khankhomlo le akiplo ding thu ahi hi.\n(4) Na khialhnate suphiat in la kiphuahpha In. (Erase your mistakes and correct it.): Ezekiel 18:28 “Amah in a gamtatna phawkin a mawh bawlna khawl hi. Tua ahih manin amah si hetlo ding a, nungta paisuak ding hi.” Lai at khialhnate a man in puahphat kik theihna dingin khe-phiat (eraser)kikoih hi. Leitung ah akhial ngeilo mi, akicing sitset mi kuamah omlo hi. Tua hi aa khial ing, mawh ing...ci aa thumthum ding lu kunkun ding hilo zaw aa, i khialhnate pan pilna lak siam ding leh i theih thuman lamah kikhel ding le kipuahphat ding bek akisam ahi hi.\nBy: Nk Khanno


url: =ZOMKA Leitung thuthang: Bangladesh tuikhang hangin dongtuak tam & thutuamtuam :: ZOMI DAILY\nposted on 20 September 2017 at 1:17 am Lomkholna: News, World\nZOMKA Leitung thuthang (August 2017): Bangladesh tuikhang hangin dongtuak tam & thutuamtuam\nBangladesh Tuikhang Hangin Mipi Teng 50 Val In Haksatna Tuak: Bangladesh ah August 14 ni tuikhang hangin mii 27 si a, 160 val mangthangin dongtuak mi millioin lang (teng 50) val om hi ciin Bangladesh kumpi in gen hi. Hurrican huihpi tu laitakin nung a, Japan gam ah inn tampi kisia, memcim tampitak om hi. USA Texas state, Huston khuapi zong nawk a, ZBCM pawlpi 2 omna khua ahi hi. Memcim leh tuikhangn hangin leitungbup ah buaina tampi piang India gam ah huihpi leh mencim hangin mi 500 val si ta hi ciin kumpi in gen hi. MBN\nN. Korea leh USA Buaina Hangin Galpi 3na Piangthei Ciin Mipi Linglawng: N. Korea in Nu-Bomb asin kikkikna hangin USA President Donald J. Trump in leitung asusia nuam N.Korea in hibangin Nu-Bomb sinsin leh UNO member gamte leh UN Security Council in nasia takin thubawl huai ding hi ciin tangko hi. Hi thu hangin N. Korea heh semsem a, USA gambup alang kapsiat theihna ding Nu-bomb nei ung ciin ato ciangin Donald J. Trump in N. Korea pen Nu-Bomb bawl atawp kei leh nasia takin kikap zancip ding hi ciin dawng hi. China kumpi in zong, thu abawl ding kisam hi ciin gen hi.\nS. Korea in Korea tuikulh gam kangtumsak ding buaina khawlsan dingin N.Korea kumpite hanthawn hi. Kilometer 50 kimbek agamla USA tuikulh Guam kap dingin akoih thaupite pen S. Korea tona dingin tuma suaveipi laiin N. Korea in koih khin hi ciin BBC Media Roben Brand kiang ah gen hi. USA kumpi in S. China tuipi ah “Freedom of Navigation Operation – Tuipi Suahtakna ding galkhem bawlna” cih minvawhin USS John S. McCain galkap tembaw pen Sprally tuikulh sung a Mischief suangzawl tawh tai 12 agamlatna mun ah kipaisak ahi hi ciin USA tuigalkap ulian khat in gen hi.\nKorea Nu-Bomb galpi atung hizenzen leh, Guam tuikulh kihel Japan leh S. Korea gamsung a Kawlgam mite patau mahmah hi. Donald J. trump in thaupi thauneu om zahzah tawh nasia takin kido ding hi cih thukna dingin USA leitang Guam dong akapsia thei Hwason – 12 Nu-Bomb kapna ding N. Korea in vaihawm khin ung ciin dawng hi. Guam tuikulh ah mi 160,000 om a, Guam City mayor leh governor in USA Nu-bomb dalna ka muang mahmah uhi ciin gen hi. S. Korea President Mon Jae En in limtak kiginna kinei hi ciin mipi khammuan hi.\nRelated: North Korea te’n Japan gamlam ah Missile thaupi khatvei lotphei leuleu\nTu ciangciang thu kiza danin USA leh N. Korea kitona pen khauh semsem ahih manin galpi apiang kei zongin leitung kilamdanna khat peuhmah om ding ahihna kitel semsem a, leitung mite kiginkholh ding kisam hi cih kigen hi. MBN\nPrevious: ZOMKA Kawlgam Thuthang: Rakhine buaina & thutuamtuam\nNext: Lamka lam sanggam numei (8) te vai Update (Sep 19) ~ Singpu


url: =USA ah Pu Cin Sian Thang in Zomi vai thugenna - TUNGZANG NEWS\nUSA ah Pu Cin Sian Thang in Zomi vai thugenna\n[Hihpen Pu Cin Sian Thang (ZNC/ZCD – President) in American gam Tulsa khuapi, Oklahoma State ah ZIUSA makaite vaihawmna tawh akibawl holimna Video panin aki teikhiasawn ahihi. Adiakdiak in khamtunggam leh Internet, YouTube cihte a omlohna khuaneu khuata aom ih mipih Zomi te’n asimtheih dinguh lunggulhna lianpi tawh kong teikhiat uh ahihi. Hihbang in laimal tawh simtheihding in ong teikhiatsak pen Cin Khan Piang (Transcriptionist) ahihi. Transcriptionist cihpen Kampau panin Laimal ah gelhkhiat nasepkhat hi a, mailam ah Zokam, Mangkam tawh thugenna, Sermon, Interview, Speech cihte Text in adeih ihomleh ckpiang@gmail.com or TranscriptionPro.net ah ki Contact thei hi. ZomiDaily]\nEmail sungpan asimdan anopkei leh PDF tawh simtheihding in Attachment ah kongkoih uhhi. www.zomidaily.com pan zong ki simthei dinghi.\nZomi u leh nau, tunitak hizah tak i kimuh khopna inntekte Zomi Innkuan, Tulsa a omte makai in ah, an lim, tui lim tampi hong pia in, nakpitak in ka lungkim ban-ah, i Zomite’ omdan Kawlgam ahi zongin keimah in ka lungsim a ka puak thu ahi zongin gen khuan nong piak ciangun note’ tungah ka lungdamna hong ki behlap toto hi cih amasa in hong gen nuam ing.\nZomi i hihna kibang, ahih hang i nasepna leh thuakna kibang khollo kha ding. Tua ciang i sepnate zong Zomi' a ding, Zominam a ding a deih ihih hangin ah a paidan a tuam tek hi kha ding a. Tuate nana ngai siam un cih amasa in ah hong thuum nuam ing. Banghang hiam cih leh minam vaai pen na theih ding mah bang un ah, i Topa Pasian in Laisiangtho sung a hong lah mah bangin ah a nasia mahmah Pasian mahmah in zong a deih minam itna nana hi.\nKei Layman khat in ah tua thu nakpi a kong gen kullo in ah i kiim i paam ah siate tampi om na hih man un, i thubu te sungah en lehang i biak Topa Pasian in minam tawh kisai a kuate na zang a, Israel te leitung buppi Care-of dingin ah leitung buppite ii theih ding ama' lai Israelte’ tungah hong khak a, tun a nungta Pasian a bia peuhmah in tua Laisiangtho tawh kalsuan i hih mah bangin, tuate sungah Mosi te unau, Aaron leh Mosi minam itlua kisa in Mosi in khatpa bang va that kha zezen hi. Ahih hang Topa Pasian in maisak veve in ah teel-in zang-in makai in nana zang hi. A sanggampa pen biakpiakna na zang. Ahi zongin Pasian maite ah khial veve ahih manin Mosi in ah Pasian maitang ah a thungetna hilo amau tua hun laitak in ah eite mah bangin ki maingat a a kimu. Tua sungah ka mite khelhna Topa aw hong maisak in, hong maisak in. Nong maisak zawh hetkei leh, ama (khansachiat) hilo ama thuakna ah ahi tammaw? Kei kia mihoih midik a nong koih hangin ken a bang kua tawh nuamsa nawn ding? Kei migina mihoih nangma' thumang a nong hihna pan-in hong phiat khia in la, hih na mawhpiak ding mite tawh hong koih khawm mai in. Laisiangtho sungah hih i muh sa hi.\nTua pen a hunlui ci ni. Topa Jesuh hong piang leuleu in ah Topa Jesuh in nakpitak in ah lampi hong lak in Israel te tungtawn mah in ah Laisiangtho Thak sung ah Paul a kici pen (upadi) khempeuh a siam, Judah ngeina khempeuh a ong. Tua ciangin ah Judah ngeina tawh kisai zuihna lam ah zong amah a kisathei pen pa hi in ah, tuapa in ah hih ka mipihte in Jesuh hong itna, Jesuh hong gupna a sangthei ding tanghial hileh kei pawh tua mawhna pan, tua Israel buppi' mawhna keima’n thuak lel in ah amau gupna ngah hileh ka ut, cih zah dongin Rom sungah nana gen leuleu.\nTuate hong genna a hang bang hiam cih leh kei ngaihsutna ah Topa Pasian in ama' thu i man ding a deih mah bangin, minam it ding hong deih hi, cih i theih ding ka deihna hang hi. Tua man in ah Pa Thang in India gamah Zomi minam a ding nakpitak na sem. Tu ciang dong sagih vei vilvel mipi' teelna ngah cih pen tua thuneu thu hilo hi. Zomite'n nak it mahmah ahih na a kilatna a tehci hi.\nKei lellel bel khatvei bek hi’in ah nang bang peuhmah maw ci in a ut leh hong man, a ut leh lei hong denna, a ut leh a tung ah hong koih cih bang a tuamtuam hong hih hangin ah, Pasian in hong si sak lo. Kei zong tawp tuanlo, kei hatna hilo, noteng khempeuh tha leh Topa Pasian in hong kepna hang hi. Tua hi-in ah a baih nasep ahihlohna tua pen no khempeuh in zong thei dingin hong lamen ing.\nHih bang a nong hih ciang un kogel philphel hih lai a no a om sun tengin ah hong uap a, hong tutpih a, an lim tui lum nong piak khit ciang uh a hih bang hunpha hong pia to lailai cih ciangin saklamte pau leh, hong chawimawi mahmah uh teh ci in ah lungdam mahmah hi ung.\nTua hi in ah tua bang a nong hihnate sung uh ah ken kei ngaihsutna kong golhnop ah bang om hiam cih leh ute naute no i gam i lei nusia in ah tun Zomi na cihcih uh hang American-Zomite hi ta uh cei, American-Zomite. Tua hi in ah kei August kha ni 5 ni pan 11 ni dong Kawlgamte'n ah sum tampi bei a hoih tak a a kilam khin Zangkong, Mandalay khawng om napi in ah, tua teng nusia in Naypyidaw a cih bang phial khat mah in ah hih laitak ah New York-te, tu a Los Angeles, first, second cih bang khuapite om napi in ah Washington, DC a cih na khuapi ahi no khat bawl in ah tua laitak ah hong sam uh hi. Ni guk sung khawng va om ning. Tua sungah na gennop bang hiam ci a hong hih ciangin ah, kei gennop pen Zomi thu mah ai ve, kei a Zomi thugen a a om hi veng. Zomi thu gen nuam na hih leh bang ci gen ding? A tua bel i gen tatak ciang hiven cin, Zomi thu hi ei, kei hong sam bel a kua na hi uh hiam zong thei keng ei. Kua teng tawh kimu ding zong tua tan vei cih pen thei keng. Ahi zongin Zomite' haksatna ko gam nuntakna haksa lua ahih manin ah tua haksa thuak zolo in ah Zomite a ki ci sinsen hong taikhia 30,000 val phata a, tuate sungah 10,000 val American kumpi in hong sang na hih manuh lungdam lua ing. Ka mite tua bang a nong hih uh mite' taangin lungdamna hong gen ing, cih khatvei, Secretary of State, USA Mrs. Clinton hong pai in ah ka gensa om a, bang ciang koi ci hiam? Tun tua laitak a nong laksa uh America gam a om American-Zomite pen kote' suan leh muan pente hi a, tun a om a ki la nailo 20,000 bang omlai in ah, India ah pawl khat, Malaysia ah pawl khat, Thailand ah pawl khat om a, tuate Kawlgam ah tun Democracy cih hangin a taktak in nong theih mah bang un ah, tun Kachin gam ah (taihpuai), ‘heavy fighting is going on.’ Tua mah bangin Shan gam ah zong tua bang mah. Tua ciang in ah Karen gam zong tua bang mah. A tua thauvui thautang thauging tawp nailo a tua bang kikal ah Democracy tung ta ei cih pen, a taktak in pen a kici ngam lua nailo hi. Tua ahih manin ah hih America lah hong tung nailo, i gam democracy suak ta ciah ni ei cih ding a lah ki ciah ngamlo tua Zomi 20,000 valte, ‘Between the devil and the deep sea,’ tua bang nuntak a omte bang hong cih sak ding? Tua thu thu lianpi khat a ka ngaihsut. Tua hi in ah a taktak ciang bang ahi diam theikhang maw, a ngimna tua Topa Pasian kiang ah a kuamah peuh in thu hong ngetsak un.\nTua ciangin ah thu tuamtuam zong om incin, tua teng pen a hun ni tampi in zong sam lai a, tua kikal ah zong ngaihsutna a kumah peuh in tuateng, tuateng zong hong hileh ci a om leh zong hong, na lungsim uh a (ciannian) hong pia in hong hih lai le uh cin. Tua ciang tuate lak a note lak a genloh a phamawh a ka ngaihsut khat bang om hiam cih leh, den a ka cih na ah American-Zomite, Zomite' suan leh muan pente hi kong cih mah bangin, tun hih laitak ah 32 bang a (phuaih) ki pha ci America gam ah Zomi. Tuate pen hih laitak a te'n Zomi Innkuan Tulsa, Oklahoma. Tua teh pawlkhatte gentehna in Florida Zomi Innkuan cih bang, a tuamtuam Zomi Innkuan bel hi kim tei, ahih hang a pai dan pen kibang leh hong deihsak hing. Tua pen a tua khempeuh ah hong om nuteh ka cihna hikei ahi zongin na kithu zaza le uh cin. Hiah tanpi a i neih leh vaai khempeuh i hawmna ci phot ni, hih laitak pen a mi mahmah zong hih laibu sung i et ciang a tawm nawnlo, a tampen mah zong suak tanpi khat a hih man in ah. Hih lai a te’n Zomi Innkuan Tulsa, Oklahoma a cih mah bangin, a dangte’n zong gentehna in Florida Zomi Innkuan cih bang cilo dingin Zomi Innkuan Florida cih bangin ah uniform in a pai theihna ding tua hong hanciam le uh cin. A tuamtuam in cilo dingin, a khua khawng masak zawlo in ah, Zomi Innkuan mah masak in, cih bang a tuamtuam hong hi in ah, tua khempeuh a kigawmna khat ah hong om leh tua pen hih America kumpi tungah registration Kawlpau in (matpongten) om thei henla. Nang kua minam? Kuate? Cihbang amau kiang ah dotna om nawnlo dingin ah, tua hing, tua hing, ci in ah, ahi lianlian a a om theihna ding, tua pen na ngaihsun le uhcin i minam theihna hong phawkna uh a hoih semsem na dingin. Bang hang hiam cih leh tua pen Politics i' pai dan hi in ah, minam pai dan hi in ah. Bang hang hiam cih leh zing khawng ciang in ah tun hiah a kangte bekbek (upadi) ah khang nga a kizom leh (tamadah) suak thei bangzah in pil-in siam ta leh khang nga a pha nailote hitheilo cih bang. Tun mivomte zong tulaitak (tamadah) suak (upadi) dan in ci le'ng khang nga pha ta hi ding hi.\nZomite zong tun i kipatna ahih teh khang nga ciangin (tamadah) suaklo ding kici theilo ahi. A hih kei leh (tamadah) a suak nuam pa in tua Zomi (matpongten a phuaihsi) te kiangah na vote uh hong ngen ding. Tua ahih ciangin vaang nei zaw ding, Weight neizaw ding na hi uh teh cih pen tua a (ciannian) hong pia nuam ing. Tua ahih man-in ah ute naute a tuam a tuam in i Zo ngeina paipihlo in ah mi gam mi lei mi om dan na en in ah na kipawl in ah, min i phuah ciang zong a min pen kibang kawikawi hen la, a tawpna ah a khua a ki lamdan leh a khua. Tua bang in nana hih le uh cin cih tua kong gennop, hualaitak a ka pai theih leh zong (matpongten) hih na ding, ko tua ciang tung ta ka hih man un. Tun ah hih American-Zomite a kici pen tuazah phata, tua pen hong ciapteh sak un cih ahi zongin, tua zong pulaak ding a ka pai man in tua a (chikhaan) tua hi, a ngimna hong pulaak kha hi'ng.\nTua khit ciang in ah, tun ah (nainganzi) ci-in Politics i cih ciangin ah hai ta leh pil ta leh, zawng ta le hang hau ta le hang, a sukha thu khat pen hih Politics hi. Politics tawh a (kiinkua, a kishien) cih pen mi a omlo. Ningtui hai khat hawp le’ng tua sungah politics paa hi. Zasan meh khat meh bek le’ng zong tua sung ah paa hi. An kuang khat ne bek le’ng zong tua sung ah paa veve hi. Tua ahih manin, Mangte’n, ‘what touch all is politics, that’s why what touches all must be decided by all.’ Mi khempeuh a sukha na pen mi khempeuh in a khentat kul hi, a cih man in ah tua pen Politics a kici hi. Tua in mi khempeuh biakna taktak a semte pen Pasian’ tungah ki aap ahih manin ah Vote pialo ahih hang a zi a tate’n nei thei.\nEimite’n i ngaihsut ciangin khat veivei kei bang a Kawlgam ah pen (nainganzi) hiphot, ki man den a hih ciang a, a kote hong muhdah man hi khollo, ei zong hong ki man kha zenzen leh cih bang ngaihsun hiam, i meltheih, i lawm i gual tektek kimu dingin lam kituak ding hi le’ng zong hong na peel, hua lam hong ngat san, ki ho theilo zah dong, tua bang a omkha om thei hi hang. Tua bangin ngaihsutna neilo ding America gam a tung khin sa te bel ko sangin zing khawng teh hong tel zaw ding in hong siam zaw ding. Tua hi in ah, ken tu-a kong gen khak pen no tuaci uh teh kong cihna hilo, ei gam lam ah tua bang lungsim ki nei a, an nek pih tui dawnpih dingin zong ki sit a, ki lipkhap a, hopih dingin zong ki sit a, tua bang a a om pen, tua bangin omlo in ah, kipawl ding hi hang, i minam i it leh. Biakna nasemte zong Politics a sem Politician te zong tua bang mah in ah hitek a, i minam i hih toh ding kuamah in mangngilh kei ni cih thu, tua zong ka lungsim a suak kong gennop hi.\nTua ciangin, hih bang nasep pen a taktak in ci le hang, ko bang pen a bangmah neilo pi i pu i pate’n ah buhciim leh gataam tawh a cih mah bangin, buhciim leh gataam tawh Politics a kheel ka’i ve. Ka lamet zong bangmah pi omlo. Ka kum ci leng zong tun kei ni bang kha bang hileng a tum kuan. Ahih hang a kul na pen ki semlo ahih manin ah mabaan khat a hihna tawh a semsem hi bek a, hih mihing khat bek, nih bek nasepna tawh bangmah a tang tang ding hilo. Na zaksa mah bang un ah Party te kul kei ei, thauvui thautang suang in ah galkapte’n aana hong la. Tua bang a ahih ciangin ah bangmah gentheih hawmtheih om nawnlo. Ahi zongin ah, hih thu pen khatvei nihveih a tua cih hangin a tawntung a tua bang hong hi den thielo ding ahih ciangin ah, thu mah la mah gen a vaihawm a kul ding ahih manin ah tuate khatvei nihvei tua bang a a pian hangin a zom lai ding mite in ah, a pianna a bulpi pen minam thu hi a, tua minam mipum simna ah Vote ki nei a, tua bang a ki gamta thu pen maimang theilo ding hi. Tua ahih manin tua bang ihih na munte ah no hih laitak a te in ah tun mun muang ta, mi dan zong thei ta. Den a ka cih mah bangin mun dang a om Zomi khempeuh in no muan leh suan a hong nei ding, tua khempeuh nasia tak mah a hong hanciam a, siate na hi zong un, biakna siate na hi zong uh, hiah sum leh paai zong a u leh naute na hi zong un, a Politics mahmah ngaihsunte na hi zong un. Tua khempeuh in a kisam lai kote mun ah a kisam thute hong gen a, mi zong a tua ci hi ei ci a nong hih ding uh tua zong hong cial nuam hing.\nTua hi in ah, hih Politics tawh kisai a, seploh a phamawh ahih man a a kisem zel hi in ah, eimi pen tun a mun dang genloh hih lai bekbek ah zong a 5,000 ciang bang ki pha ta ci leng, Pasian in minam cingtaak khat a hong bawl ahih na Topa’ min phat hang. Ahi zongin amau’ hong lamet zah in ah i minam pen ki tawisang zo nailo. Tua ahih manin ah tuate khempeuh vaihawm theih na dingin ah, a kua mah peuh in ah i biakna lamte ahi zongin, a sum neite ahi zongin, kuamah peuhmah hong hanciam in ah tua ngaihsutna pen ko mun dang a a omlai ukna, thauvui, thautang lak a a omlaite’n hanna a neih theih na ding, minam itna a neih theih na ding, tua te zong no khem peuhmah hong suangin ah hong gengen nuam hing.\nTua bang teng ka cih ciangin ah, ute naute aw leitung i nuntak hun ding pen theilo, khat leh nih bek nungta leh zong hih thu a kisam ding hi. Khatvei lam in ah bawlung puai hon ni in ah ka pulak sa thu khat om. America gam pen zai mahmah in, leitung phel lang khat a hih na, hih America gam bekbek ah nisuahna lam ah hun khat, a laizang ah hun khat, nitumna lam ah hun khat cih bang, nai pen nai nih, nai khat cih bang kihal in ah om bualbual gam khat hih lai kong tun ciang ken thei ing. Tua pen a hang bang hiam cih leh leitung zaa ahih manin.\nTua laitak a om mite pen a diakdiak in ah Red Indian ci in ah, ataktak inpen amah a Native te hi. Tua khit teh Spain, Portugal, Piantit (France), English, German, cih bangin a vek a kigawm pen a tawpna ah America. Tua America a kici, tua pen bang in gawm hiam cih le Daniel Webster in ah (saa nana thuain) in ah, “I was born an American, I live an American, I shall die an American.” Tua America bekbek, leitung hih cia a zaa, minam hih zah a tam pen na gawm in ah America, leitung ah, (a cikhan upadi) ong gelh mahmah uh zong Pasian’ kiang a a ko ngelhngelh mihing 80 val bang kha khat sung tatsatlo a thungen na om a, Pasian’ tungah nana ki ap. Tua ahih manin ah, hihte (upadi) bulpi pen zong leitung ah tu laitak in gam lianpen, gam hatpen, gam minthang pen a suah mah bangin Pasian’ ompihna hangin Jefferson te, upadi gelhte pilna Pasian in guan hi ci.\nTua bang mah in ah eite in zong hih American gam a leitang hih cia, minam hih zah a gawm America, eite in zong, a tuamtuam om kha ni, Sim zong om ding, Mal zong om ding, Zo zong om ding, a kua a kua, ahih hang tua teng khempeuh i kigawmna ZOMI i hih na hangin ah Zomi sungah kigawm in ah hih Pasian’ tungah zong, ei a (batazi) hong gen hituan keng in ah, khamtung a om Falam, Khalkha, Mindat, Tedim, tua teng khempeuh kam kum in ah, Burma Baptist Convention te in ah no Race minam khat min hong hih le uh cin minam vai in ah hih Kawlgam Burma Baptist Convention om ahih mah bangin, no zong khat hong hih un a cih teh S.T. Hau Go, tua laitak in Honorary Secretary, a mah khasum ki pialo a tawlkhat a sem, tua pa’ Influence zong hikha thei in teh, ahi zongin, tel keng. Ahih hang (mattan azah) in ah tua Falam, Khalkha, Tedim, Mindat, Paletwa, cih khawng a teng khempeuh thukimna tawh ‘Zo’ cih pen om kawikawi ei, ‘mi’ i cih pen Tedimte’n mi ci hi, Falamte’n mihring, minung a cih zong om Khalkha lamte’n ahih hang mi paa veve. Tua teh ‘Zo’ a paa lohna lah omkei ‘Mi’ a paa lohna lah om kei, tua a Common thei pen ZOMI ci ding a thukimna tawh, ki thukim a ki hih. Tun mi pawlkhatte’n tua Zomi a taihtaih hang tua pen thunung hi in ah, upate’ thukim sa tua bang a a ki hih khit teh Rev. Dr. khat in ah Pasian’ mai ah deihtak in ah ap a, hih min, hih minamte Topa Pasian aw thu hoih tawh kilo in ah, hih min a kilawh ciangin nangma’ hehpihna thu hong luangin ah a hih theihna dingin ci-in, Topa Jesuh’ min suangin kong ap hi ci a Pasian’ kiang ah a ki ap ngeu min pen Zomite’ a ding hih min om hi.\nTua ka cih ciangin (batazi) ah hong suai hituanlo in ah hih CHIN cih khawng, ‘It’s a name given from our back.’ I nunglam pan a hong ki pia i theihloh a huate huate ci a hong ki pia min hi in ah, i min hilo. Tua pen nusia ni ci a ki thukim a kiptak a ki hih khin sa kimlai a tua laitak a tu a Rev. Dr. Hre Kiau’ pa, Rev. (Sang Fen) bang in, ‘Kei tuk Zokhua, Zokhua tih mi, Zokhua i sin ra mi ka si.’) Zo a omna, Zomite a in ah tua eite’ a bek a hihlohna ama’n (thauhkhan) in, tua ciangin ah Khalkha a sia mahmah, a ki ‘Most revered’ a ki zahtak penpen sia, Pastor khat in (thauhkhan) hi. Tua teng hang a a kip pen tu ciangin i lawmte’n kum 50 bang a ki zat khit ciang a tuamtuam hih in ah a ki hih pen tua pen thu cilgilna, thu hoih vai hi nawnlo in ah, a kip sa a hoih sa, a khel a vet a bawlna tawh kibang zaw. Tuate pen hilo in ah upate’ sul zui ding a upate’ ngimna thukimna tawh Topa Pasian’ kiang a a ki ap min pen khangthakte’n zong kem ding hi hang. Amau hi ta se kei leh, Dr. Vum Kho Hau gelhna khat bang ah, ‘We called ourselves from time immemorial Zomi,’ ci aive. Ko (paritarit khet ka sahpi dawh) Zomi a kicite hi ung.\nTua bang zah dong a i ngeina a omkhin sa te pen tu phing a phel i sawmsawm khawngte zong a hoihlo cih pen i lungsim a a neu a lian in i theih ding thupi hi cih thu tua hong gen nuam hing.\nKa lungdam hi.\nLaimal tawh ateikhia,\nCin Khan Piang (Transcriptionist)


url: =Lungdambawl Thu laigil – 10 ~ Khaibawi :: ZOMI DAILY\nposted on 16 December 2014 at 4:57 pm Lomkholna: Article, Biakna, Christmas, Khaibawi\nLungdambawl Thu laigil – 10\n10. Zeisu Bang’ Letsongte Kipia Hiam: Lai Siangtho ah Letsong apia pen mipilte ci-in kigelh hi. Lai Siangthosiam(theologian) pawlkhat te’n a genna uah, mipil thum a kicih na pen a Letsong piak uh namthum ahih man’ hikha ding hi, ci uh hi. Tangthusutsiam( Historian) pawlkhatte genna leuleu ah mipil thum a kicite pen Caspar, Melchior leh Balthasar ahi uh hi. Melchior pen a teek, a samkang, a khamul sau khat hi-a, Kham (gold) letsong pia hi. Caspar pen a khangnolai, a khamul neilo, a cidam melpua mahmah khat hi-in Saledi pak namtui pia hi. Balthasar ahih leh a civom a khamul pocil khat hi-in Myrrh paknamtui pia hi, ci-uh hi.\nTua a kipia Letsongte pen Zeisu pianzia leh a nasep dan tawh a genna uah:\n(1). Kham pen kumpite tungah a kipia letsong nam ahi hi. Tangthu gelh Seneca in a genna ah “Parsia gamah kumpipa kiangah apia peupeh in letsong puak dingin Kham (gold) pen piakding, puakding in a kilawm penin ngaihsun uh hi,” ci-in na gen hi. Zeisu Kham a kipiak pen bawngkuang sungah kisialta leh Kumpi ahih lam hong lak hi.\n(2). Saledi paknamtui pen Siampite tugnah a kipia letsong ahi hi. Biak-inn ah biakna apiak uhteh Saledi paknamtui zangngiat uh hi. Tanglai in siampite nasep in Pasian kiangah mite a paitheih nading, a tuntheih nading a lampi hon’sak ahi hi. Lantin pau in Siampi cih pen Pontifex hi-in akhiatna in leidawh pa cihna ahi hi. Tanglai in Siampite pen mihing leh Pasian ki zopna dingin leidawh ahi takpi uh hi. Kammal dang khat tawh genleng Siampite nasep in mite vantung gam a tuntheih nading un lampi a honsak a bawlsak uh ahi hi. Tuamah bangin Zeisu zong mite indirect ahilo direct in vantungam Pasian kiang I tuntheih nading in kahlei thak hong bawlsak, hong dawhsak Siampi ahih lam kam a genkullo in hong theisak na hi gige hi.(3) Myrrh paknamtui pen tanglai in a si dingte kipia in siluang asiat loh na dinga a kizut, Zatui(damna) in azat uh ahi hi. Zeisu a si ngiat dingin leitungah hong pai ahih lam hong lak hi.\nHoman Hunt a kici mipa in Zeisu limkhat nei a, tua lim mite in hoihsa in minthang vanghvangh hih tuak hi. Tua alim om zia pen Nazareth khua –a, khutsiampia inn kongkhak ah Zeisu omin amah pen a naupang lai hun ahi hi. Nitum kuan hi-a, nitaang in a kongkhak kap silsial hi. Naupang Zeisu in a khut zanin kongkhak mai ah dinga, a nunga kawm tungah limsuak in, singlamteh lim ahi hi. A nunglam ah anu Mary dinga, Zeisu liim a muh ciangin mailam hun ah lungkhamna khat om ding hi, ci-in mukhol ahih manin lau in dah in om hi. William Barclay in a genna ah tualim in hong lah thu in mihingte a dingin a nungta dingin leitungah Zeisu hong pai a, a tawpna ah hingte a dingin a si ding hi, ci-in gen hi.\nHihte pen thu theihna aki behlap nading a I gen hi-in I thulu lam-ah paikik leng a tomin Kham pen kumpi ta dinga kipia hi-a, Saledi paknamtui pen Siampita ding hi-in, Myrrh pen a si dingte kipia ahi hi. Hih Letsongte pen tua hunlai in leitungah mipil mahmah leh mi citak mahmah a, a kigente piak Letsong hi-a, Zeisu Khrih naungek ahih lai-in aki sialna, a lupna mun pek panin Kumpi lian pen ahi ding, Siampi lian pen ahi ding leh mihingte a honkhia dingpa, mihingte a dingin a kipiakhia dingpa, mi hingte tangin a thuakding pa, mawhlawhtawi dingpa, mi hingte tangin singlamteh tungah kikhai ding pa ahih lam hong lakkhol hi.\nTua ahih manin Zeisu hong suah Pawi Lungdambawl zatding, bawlding, tua dingin sum le pai, neih le lam, gannu, ganpa, annteh theipuam I neih sunsunte piakkhiat ding, zatding khawng, na thasial kha hiam? Na lungsimkhempeuh leh na neihsa khempeuh tawh lungdambawl na hih theihna zahzah I sit hetlo in napia, na bawl, na zangh in. Na kisik hetkei ding hi.\nPrevious: Upna leh Kammal (4) ~ Rev. Fr. Damian Dal\nNext: Central ZOMUS pan thutaangkona


url: =Vondeih Kep Ding – 42 (Pau Khan Kap) :: ZOMI DAILY\nposted on 14 August 2016 at 8:00 am UTC+9:30 Lomkholna: Article, Paukhankap\nNungkum tubang hun in i gam ah dongtuakte huhna ding ci-in khangno pawl khat tawh lampi ah huhna ngen in ka ding uh hi. Ka dingcil in ka mai tawm khat zum pian hi. Ahi zongin ‘kei ading hi kei, ka gam ah nek ding nei lo, dongtuak te adingin a ding hi ing,’ cih ka ngaihsut ciangin ka zumna teng hong bei hi. Thu khat peuhpeuh ah i ngaihsun zia, i view aman ding kisam a, i etna view man kei leh ahilo pi-in ki ngaihsun thei mawk hi. Pom zia, muhzia aman na dingin ngiahsut zia aman ding na kisam mawk ei, Tawng.\nTua leh zanni in kasim,‘Mite’ Zia’ cih tawh kisai tangthu tomno khat hong hawmsawm nuam ing.\nKhatvei lai-in i khua bangin a khuata khua khat ah Siahuan khat cidamna tawh kisai agen dingin kisam hi. Siahuan pa in zong a khua mite nunzia hong kan in zuu’ bawl in a lal lawh, a siat lawh tampi aom lam hong thei ahih manin zuu hoih lohna thu, gen dingin hong tel hi. Mipi te mai-ah maanhaai nih hong koih in khat ah zuuhang koih in, adang khat pen ah tuisiang hong koih hi.\nTua khit ciangin ganghingno khat hong la-in tui siang aomna maanhaai sungah hong khia hi. Tua ganghingno in tui sung ah tui hongzaam kiaukiau lam mipi te hong lak hi.\nTua khit ciangin Siahuanpa in zong tua ganghing mah zuu akoihna maanhaai sungah hong khia kik leuleu hi. Minute khat zong sawt lo-in tua ganghing hong si hi.\nSiahuanpa in hih bangin alahna pen zuu’ hoih lohna leh zuu in i pumpi bangzah in siasak cih thu agen nuam ahi hi. Thu ngai in hong pai khuanu khuapa te hih cih bangin thu hong dong hi.\n“Khai leh guai, hih i muh khiat thu panin laaktheih ding bang thu na mu vua leh?” hong cih leh zuu dawndawn khat pa hong ding in, “A zenzen in nang zuu adawm hi le cin na gil sung, na pumpi sung-a lungno om teng khempeuh tua na zuu dawn in thatlum manggai in teh,” hong ci hi.\nTangthu ahih leh azom kigelh nawn lo-in hitan ciang ah hong khawl hi.\nA taktak in Siahuan pa in message apiaknop thu pen tua bang thu hi zenzen lo hi. Zuu hoih lohna thu agen nuam leh a lak khia nuam ahi hi. Ahi zongin mite in amau muhnop san bek uh mu in, a zaknop thu bek uh angai nuam, tampi om mawk uh hi.\nNang zong mitawh na kikholhna hong tam tektek leh damdam in mite zia le tong hong tel toto niteh! Hih thu tawh kisai konggen nop tam lai mah hiven ka kimawl hun hong tungin hizah tawh hong khawlphot ning.\nPrevious: Lungngai kawmin, thala khawm ni ~ David Tuang\nNext: Malaysia ah IS dinga upmawh mi 9 kiman


url: =Malaysia, Johor Baru – Seremban lampi tungah mawtaw kiphukha, mi 5 si :: ZOMI DAILY\nposted on 13 December 2017 at 2:50 pm UTC+9:30 Lomkholna: Malaysia, News, Sawltak, World\nMalaysia, Jalan Johor Baru – Seremban lamzikpi tungah Bus mawtawpi khatleh adang mawtawneu khat kiphuhkha ahih manin mi 5 si cih theStar pan kiza hi. Tua asi mi 5 lakah naupang ngeklai khatzong kihel cihi.\nZanni Tuesday (Dec 12) nitaklam 6:10pm hunpawl in akiphukha ci a, mawtawneu sungah naupang khatleh adang ulian 5 atuangkhawm uh ahihi.\nMawtaw aki phutkhak laitakpen guah tamlua mahmah in, tualaitak in akiphukha kici hi. Hihvai tawh kisai in palik thunei khat ahi Segamat OCPD Supt Raub Selamat in agenkhiatna ah hih Accident tuahsiatna hangin aphual ah ulian mi 4 sipah uh a, naupangno pen Segamat Hospital akipuak laitak in lamkal ah asi cihi.\nAsi akigawm in mi 5 hi a, tualo adang aliam khatzong nakliam mahmah in, gimmahmah a, zato ah kikem cihi.\nA tuahsiatzia pen palik te genkhiatna ah mawtawneu ii phutkhak ci uhhi. Tua mawtawneu pen Labis khua panin Segamat khualam zuanin apai hi a, hatlua in hoihtak lenkipzo nawnlo, Lost Control ahih manin lamzikpi alanglam ah maingak in hongpai Bus mawtawpi pen amaipan in aphusuk cihi.\nHih tuahsiatna apianlaitak in Express Bus tungah Passenger leh ahawlpa tawh mi 14 atuangkhawm uh hi a, ahi zongin Bus tungah atuangte asi aliam kuamah omlo uhhi.\nTua Express Bus pen Johor Baru aom Larkin Bus Terminal panin Segamat khua zuanin apai laitak ahihi.\nMore: Motorcycle tailaikhat in mawtaw khat tuanphei in Accident pianggawp\nBandar Baru Segamat Fire and Rescue station chief Mohd Aizad Mamat inzong hih tuahsiatna aomciang in 6:11pm hunpawl in hunngetna Distress Call hongki zaksak cihi. Firefighters honkhat in aphual ah delhpah uh a, mawtawneu sungah misi luanghawm te hepkhiat, kaihkhiatpih uh cih kiza hi. Sawltak #zomidaily\nPrevious: Malaysia, Johor ah Operasi lutin gamdangmi 514 kiman, Myanmar pawlkhat kihel\nNext: Malaysia, Nilai aom Suai zuakna ah gutalut, Myanmar hiding ki ummawh\nZatui sutna phim ~ Dong Mung


url: =Pasian um vs Thu um ~ Tungg Thang :: ZOMI DAILY\nposted on 15 January 2016 at 12:11 am Lomkholna: Article, Biakna, TunggThang\nChristian icih pen amah leh Pasian mahmah mimal in a kimu mite bek ahihi. Pasian tawh a kimuh teh mimawh ahih lam kiphawk in a khitui luangin Pasian tungah hehpihna a ngente ahihi. Pasian i muh ding zong a thupi ahihi. Pasian amute in mimawh ahihlam kitel pan uhhi. Tua masiah mihoih mah kisasa uh hi. Tua hi a Pasian tawh kimu lopi in Christian taktak na suak thei ngei kei ding hi. A minpua Christian hih ding pen haksa lo a, Christian taktak hihding ei utthu bek tawh a piang hikhinlo in Kha Siangtho thupha a kisam ahihi.\nMi khat in Jesuh kiangah na nung hong zui ning acihleh Jesuh in Mihing tapa in lungak nading mun neilo hi na cihsan in. Hong zui o leh na ci pahlo hi. Mi khat tung leuleu ah Jesuh in ka nung hong zui in acih leh ka innkuanpihte mangpha va khak phot ning ci-a Jesuh in Lawi leeng leen kawma nunglam ente kei tawh kituak lo hi, na cihsan ziau hi. Mi tampi in Pasian upna tawh kisai in zaangkhai ngaihsut lua mahmah uh hi.\nTu hun ciang in Christian tampi in Pasian’ thu um ci in hih kammal kitam zat mahmah hi. Ngaihsun phapha lehang hih Pasian’ thu um cih leh Pasian um cih pen a kibanglo ahihlam i mu thei ding hi. Tua hi in Pasian’ thu um dinmun tawh lungkim ding hilo in Pasian mahmah a um ihih ding thupi hi. Tu hun ciangin Christian lo zong in PhD in Theology cih tepawl laziahziah ta uh hi. Tuate in Pasian pen a um lian hilo hi. A hih hangin Pasian’ thu pen um mawk uhhi. Tu ni in sanggam aw nang pen Pasian um maw? Pasian’ thu um cih i kisittel ding a lunggulh ihihi.\nPasian um i cih te in Pasian mahmah pen a um ngiatte ahihi. Pasian’ thu tung bekah dinglo/kinga lo in Pasian mahmah tawh nisim naisim a kizom te ahihi. Pasian mahmah tawh thu ngetna ah a mimal in a kizom den, a kiho den te ahi uhhi. Tu hun ciangin Pasian um mi kitawm ta a, Pasian’ thu um mi kitam mahmah ta hi. Hih Pasian um i cih te in Pasian (Itna) cih len kipin a sep a bawlna ah mi deidan neilo uh hi. Tu hun ciangin Pasian’ nasem tampi in Pasian um zo taktaklo ahih manin mite deidan neilai uhhi. Pasian a um taktak te in tuate zo mahmah lel hi.\nKei bang ka up pen Pasian thu sangin a kammal ngiat bang a umzaw ka hihi. Pasian thu pen mihingte gen kik, khiat kik ahi a, Pasian tawh i tehkak ciangin a letcip tak hilo hi. Tua a thu bek tungah idin leh sehnel tunga inn lam mah i bang bek ding hi. Tua hilo in suang tunga inn lamte i hih ding thupi hi: Pasian tung, Jesuh tung mahmah ah kilam ding ahihi.\nPasian’ thu um\nTha ka ngah zawh mahmah loh thu in Pasian’ thu um cihthu ahihi. Tu hun ciangin zong Mikaangte’ upna peengta ka sa hi. Bang hanghiam cih leh thu a nget uh ciangin a tawpna ah “in his name” ci ziau in hih pen tha a ngahzo mahmah lo ka hihi. In the name of Lord Jesus Christ cih pen kei’ thangah pen ahihi. Bang hanghiam cihleh tuhun ciangin Jesus min phuak zong pawl khat omta hi. Hih mun ah ka gennop thu pen leitungah biakna tuamtuam om a, a kiciaptehna ah biakna nampi 11 in kiciamteh hi.\nBiakna khat ciat in pasian ci in a min a lo tek uh ahihi. Tua hi in “in his name” cih pen Buddha maw? Allah maw? Confucious maw? Cih pen kiciansak zolo sa ka hih manin tha a ngah zolo ka hihi. Pasian thu um mite in itna bulphuh zolo uh hi. Pasian’ thu tawh buai den lel uh hi. A Pasian mahmah tawh kizop ding, thunget ding cih zong phawklo, thupi sak lo uhhi. Tua banah Pasian piaksa thuphate tawh buai den lel uha, a piapa pen lungdam koh ding zong phawk nawnlo uh hi.\nIndia kumpi Mahattama Ghandi in zong Pasian thu um hi. A hi zong in Pasian leuleu tak teh um zo taklo hi. Jesuh thugente zong hoihsa hinapi Christian na suaklo hi. Tua hi in tu hun ciangin thu um cih bek tawh kicingzo nawnlo, bun nawnlo hi, thu icih tam lua mahmah hi. Bang thu himawk ding hiam? Jesuh in Pasian um unla kei zong hong um un na ci tektek hi. Pasian thu um un a cihna khat vei zong omlo hi. Hih pen leitung mite in a zat kammal bek a hi a, Jesuh in Pasian thu up ding na gen masa ngeilo hi.\nPasian thu pen taangthu bang in a gen siam mahmah Pasian umlo mi tampi tak omta hi. Ei Zomi sungah zong Pasian ka um acih khem hangin Pasian tawh a kimaituah ngeilo tampi om in tua bang mite pen thuak hak thei mahmah hi. Pasian tawh na kimaituah leh na tuisuak ding hi. Tua bangte nuntakna in man nei mahmah pan hi. A thu thei bekte nuntakna tawh kilamdang mahmah hi. Zomite sungah sit taktak ni ci lehang hi bang mi pen tawm lai khading in ka um hi. Tua bang mite in nuntakna thak/a kikheel nuntakna nei pah takpi uh hi. Tua banah vision nei in, Pasian in makaih takpi hi.\nPasian in a hehpih/huh theihloh mi pawl khat om a tuate pen amau leh amau hi a kisate, siam a kisate, pil a kisa a, midangte a muk piksante, maan a kisate leh mawhneilo a kisate ahihi. Tua ahih manin Jesuh in na mit a nintang lakha masa lo a mi mit a nin bang na lak khak sawm na ci hi. Khanglui paunak ah Zawng in a ma khawn mulo in a lawmte khawn ko na ci uhhi. Tua hi a Jesuh in nang tungah hong kibawl ding na deih bangin midangte tungah na bawl in ci pah hi.\nLai Siangtho pen i muh i san dan kibanglo hi. Fundamental pawl leh conservative pawl in Lai Siangtho sunga kammal khempeuh Pasian kammal hi ci in saang in um uhhi. Protestantte in ahih leh Pasian kammal pawl khat om a, a vekpi in Pasian kammal hikhin lo hi ci uh hi. Thu mah bangin thu leh la a tuam tuam zong a tawmpen in hih bangin thu nih a om ahihi. Roman Catholic te leuleu in Apocrypha a kici hepkhiat pawl zong Lai Siangtho mah in saang uh hi. Hih Apocrypha sunga laibu te zong zaknop in thupi mahmah hi. RC ka hih loh hangin ka sima, zong mannei sa in tha ka ngah mahmah hi.\nTua hi in Lai Siangtho enpak lehang muhdan thu thum bang a ompah ahihi. Tua hi in leitungah muhdan leh sandan kibanglo mah a tampen ahihi. Ei muh bang a mulote neu et pah cihte pawl, a za theilo cihte pawl pen mihing picing hilo hi. Extreme nam khat ahihi. A pai khial cih ding ahimai taveh. Tua tepawl in hih Lai Siangtho muh dan nam thum a neite bang neu et, hai sa mahmah kha ding uhhi. Amau mun ciat ah mipilte mah na hizel uhhi. Amau dinmun kimu theilo cih ding mi namkhat ahi taveh leh. Tua hi in beel a hawmte tum lehang a ngeih (ngaih) zaw thei mah ahihi.\n(Lungdamna John 1na sunga Thu a cih ahih leh Logos (word, kammal) a gen nuam hi in tua in a mimal Topa Jesuh mahmah a heem gen ahihi. Hih i gen thu tawh kibang lo hi.)\nPasian pen pianzia a cingtaak khat bek anei ahih manin mittaw sialkhau let a i up ding amah ahihi. Nang Pasian na ci kei zong in amah pen Pasian hi khin hi. Nang Pasian na cih man a Pasian asuak hilo hi. A om tawntung Pasian ahihi. A hi zongin Pasian leh a thu pen gawm khak loh ding thupi hi. Pasian’ thu pen mittaw sial khau let in kilen theilo hi. Bang hang hiam cih leh a thu taangzai lua mahmah ahih manin nisim in thuthak om den hi. Tua hi a Lai Siangtho sungah Kahla gelhpa in Pasian thu pen zing nisuak bangin thak den hi acihna ahihi. Pasian in ama thu pen a kisap hunhun in ama nasem te tungah phuangkhia den hi.\nTua banah Lai Siangtho sungah mittaw sial khau let a i let ding thute pen Pasian gen kammalte, Jesuh gen kammalte cihte pen i let kip ngiat ding ahihi. Tua hilo in mi siangthote, sawltakte cihte kammal i letcip luat leh tua pen hilua lo zel kha ding hi. Tua hi in Pasian kammalte a nungtasak ngiat i hih ding thupi mahmah hi. Zong nungta takpi mah hi, tu ni dong in. Tua hi in Lai Siangtho sungah Pasian kammal leh mihingte’ kammal om hi cih phawk den ding thupi hi. Pawlu bangin Timothy kiangah a gelhte bangpen a kawnggak thu cih peuh hi in Pasian kammal hi khin khollo hi. Tua hi a i khen siam ding thupi mahmah ding hi.\nTua hi in Pasian’ thu ah conservative ding hilo in Pasian mahmah tung bekah conservative ding ahihi. Pasian thu pen mihingte gelh ahihi. Pasian pen mihingte bawl hilo hi. Na um kei zong in amah pen a uphuai a belhhuai tawntung ahihi. A vaangliatna pen a kip den ding ahihi.\nJesuh maw a thupha?\nHih la a zangei kim ding in ka lamen hi. Tu hun ciangin mi tampi in a Jesuh masak lo in a thupha bek lamen den uhhi. A Jesuh tel sawm, neih sawm, up sawm masak ding ahihi. Tua loin a thupha zong mot pai samlo ding hi. Kiplo kha ding hi. Jesuh mahmah in Pasian gam leh ama dikna zong masa un ci hi. Mi pawl khat in i masak ding masak khalo in i nunun ding peuh kimasak kha thei hi. Jesuh masak in tua khitteh a thupha hong luang ding ahihi. Jesuh tawh kizom lopi in a thupha hong luanglo khading hi.\nTua hi in hunsim amah tawh kizop kul mawk hi. Tua teh na khempeuh a kip ding hipan hi. Tui zawn i zolh masak lo in tui pen inn hong tung zolo ding hi. Tua hi kei leh a thupha tawh a buai, a amh kham thei ding ahihi. A thupha bek a ente in Jesuh lah taan a thupha lah taan thei mawk hi. Ngaihsun pha in i masak dingte mah masak phot ni. A thu tung bekah kinga in Pasian tungah i kingak khak loh ding a lauhuai ahihi.\nTua hi in tu a kipan in thu-um mi kici ziauziau nawnlo ding hi hang. Pasian um mi kicih ding ahihi (Ahih hang hih cih ding mi pen tawm kha ding hi). Tua munah Pasian um mi leh Pasian thu-um mite hong kilamdang mahmah ding hi. A thupha ngahna, a nuntak khiatna cihte enkaak lecin hong kidang kha ding hi. Tu hun ciangin thu-um mi kitam mahmah ta a, Pasian um mi kitawm hi.\nTua hi in Lai Siangtho sunga Pasian kammal thute zong a um zo tawm mahmah hi. Thu-um mi in um zolo in ahizongin Pasian a ummi in umzo, saangzo mawk hi. Tua mun ah a kilamdanna na mu ding hi. Thu ummi cih bek tawh na lungkim leh na nuntakna in keu lam a manawh ahihi. Pasian um na hihna tungtawn in a hing/nosuah den ding na hihi. A thu bekin hong nosuah zolo ding hi.\nZomi sungah hih thu zong kitam ngaihsut lo ahih manin mite muhna ah nuntakzia hoih i lakzo kei hi. Tua pen ahangin thu um mi hihna ciang bek din mun ahih man hi. Pasian um te dinmun in mite nuntakna ah etteh huai nuntakna lak denzo ding hi. Tua kilamdanna te damdam in na tel ding hi. Tua hi a Christian minpua cihte pen thu um bek mite ahihi. Tua mite hangin Pasian min thanglo ding hi. Pasian um (Thu um) ngiat mite nuntakna ah kikhelna om ahih mah bangin tua mite hangin Pasian min thangin, a gam zong zai in kikeek toto ding hi.\nTua ahih manin i upna, i dinmun kisit zel ding cih pen nisim in a kisam den thu ahihi. Job in a tate adingin nisim in thu ngen den hi banghang hiam cihleh a lungsim uhah Pasian tung a mawh khak leh a cihna ahihi. Pasian thu-um icih sang in Pasian kammal um kici leh a hoih zaw ding khat ahihi. Tua hi a Pasian thu-um cih leh Pasian um cih kibanglo hi cih phawk tek ni. Pasian thu um hong kicih ding ka lung a kimzo nawn kei hi, Pasian kammal um hong kici leh tha ngahhuai zaw kasa hi.\nHih Pasian um cih leh Pasian thu um cih i khen siamloh, i tel siamloh manin mite lakah Khuavak bangin i taang zo kei a, ci bangin i alna i kilanghsak zo kei hi.\n(I kammal zat zia enpha in Pasian thu um kici nawnlo in Pasian kammal um kici leh a hoihzaw khatam, a bunzaw kha diam? Tua ahih kei leh pasian tampi lak ah Pasian khat bek ci-in capital ‘P’ tawh igelh bangmah in thu tampi lakah Thu ci-in capital ‘T’ tawh gelh lehang Pasian a cinuam ahihlam kilangh ding hi. Tua hileh thu um hilo in Thu um=Pasian um) Tungg Thang 9UB Fellow, Silliman University, Dumaguete City, Philippines)\nPrevious: Malaysia ah ISIS tetawh akipawl mi 82 kiman\nNext: Zogam pan Gazetted Officer te\nNute i pahtawi hi ~ Rev. Zam Khat Kham


url: =Kumpi Solomon in khangnote a thuhilhna ~ Dr. Ngul Khan Pau :: ZOMI DAILY\nposted on 26 November 2015 at 9:26 am Lomkholna: Article, Biakna, Ngulkhanpau\nKumpi Solomon in khangnote a thuhilhna\nLeitung ah mipil pen Kumpi Solomon in thumanpha tampi a gelh sung panin Khangnote tawh kisai phadiak teng kikum khawm leng ci-in kong tel hi. Khangno khat na hih leh nuntak hun sung adingin hun manpha a limci penpen hun ah na om hi. Dawimangpa in zong nang hong deih, hong bawlpa Pasian in zong nang hong deih hi. Tua ahih manin hih thu na sim suk lai-in thungetna na lungsim sungah nei in la, Pasian “aw” za thei dingin na bil Topa in hong honsak hen.\nNANG HONG PIANGSAKPA PHAWK IN\n“Na lungkham hun ding a hong tun’ ma, “Nuntak nuamsa kei ing,” na cih ma hun, na khangno lai-in nang hong Piangsakpa phawk in” (Thuhilhna 12:1). Hih Thuhilhna 12 sung na sim suksuk leh khangno hun sawtlo ding ahihzia leh khangham mite adingin haksatna nam tuamtuam gen hi. Ni khat ni ciangin nang tungah zong hong tung ding thute tawm khat en suk ni.\nNa khut na bante hong liing ding hi: “Na muan’ na suan’ a thahat na khut, na ban, na khete, a thanem hun” (Aneu 3).\nNa ha hong kia ding hi: “Anhaina dingin na hatang tawmlua ta-in” (Aneu 3).\nNa mit hong mang ding hi: “Na mit mangin, limtakin khua na muh theih nawnloh hun” (Aneu 3).\nNa bil tawh khuaza nawnlo: “Khuasung gamlumnate na bil in za thei nawnlo” (Aneu 4).\nKampau ding haksa sa: “Ansukna gingte na zak theih phat nawnloh hun” (Aneu 4). Khua zakna bangin a kilet hangin “Anngawina ging hong niam hun” kampau haksa sakna hong tung ding hun kawkna hileh kilawm hi.\nKhua phawk pahpah ding: “Vasa ham nangawn in hong phawn’zawh hun” (Aneu 4).\nLauh ding kidop ding tam hun: “Keen sangte-ah pai ngam nawnloin, lam pai ding a haksat hun” (Aneu 5).\nNa sam hong kaang ding: “Na samte hong kaang-in” (Aneu 5).\nNa neucik zong sep ding haksat hun: “Na khangno thahatna beita-in na tha a kiam hun ding” (Aneu 5).\nGuhtan baih, pumpi kisia baih: “Khuasung lampi-ah kahna awging kiza ding hi” (Aneu5).\nSihna in hong pha ding: “Eite in a tawntung inn ding a zuan ding ihi” (Aneu 5).\nLeitung nuntakna manlangin bei mengmeng sungah na khut na khe, na mit na bil leh na pumpi cidam ludamin na om lai na khangno hun in nang hong Piangsakpa phawk in. Phawk kici kammal in ciamkha, tuak-kha, lawn khak mana theihna cihna hi. Na Pasian na ciamkha, tuak-kha, leh na lawn khak mana theihna na nei hiam? Na neih kei leh Pasian, mihing khuak tawh theihna bekin na thei a, na lungtang tawh na thei kei hi. Lungtang tawh Pasian theih ding hi.\nA GAH NA LAWH NOP KHAICI TUH IN\nA kikhek thei lo ngeina khat in, “I tuh bang i at ding hi.” Na tuh bang at ding na hih leh tu laitak na tuh khaici na at ciangin na lung a kim ding hiam? A gah na lawh nop khaici mah ahi hiam? Tuh bang at ding i cih ciangin thu thum i lungsimah ngaihsut dingin ka deih hi. Amasa penin, na tuh bang na at kik ding hi. Mi pawl khatte’n, “Ka ut bangin om ning, tua zawh ciang kikhel in kibawlhoih ning,” ci uh hi. Na ut bangin na omna khaici pen na kibawl hoih zenzen hangin a gah na lo veve ding hi. Kibawlhoih cih pen mihing hanciamna tawh saupi piangthei mah ding hi, ahi zongin lungsim kikhelsak thei Pasian loin eima kibawlhoihna bek tawh sau hong tun zo lo ding hi.\nAnihna ah, na tuh khaici khua hun tuam ah na at ding hi. Khaici tuh hun a om bangin annlak hun om hi. Na tuh hun leh a gah na lak hun kibanglo hi. Mi pawlkhat amau bekin gitlohna khaici tuh kisa uh a, ahi zongin ama khangah, a tate khangah a gah at lailai uh hi. Khuahun kibanglo hunah na khaici tuh hong gah ding hi. Thu hoih, gamtat hoih tuhte zong amau lamet hunin a gah lo khalo thei uh hi. Pasian thu ka zuih hangin bang phattuamna om hiam cikha thei uh hi. Ahi zongin a gah manpha ne loin na om kei ding hi. Athumna ah, na tuh zah sangin a tamzaw na at ding hi. Buh bung khat i tuh ciang bung bang zah piangsak a, tangmai tang khat i tuh ciang tangmai bang zah gahsak hiam? Na tuh khaici sangin a tamzaw na at kik ding hi.\nKumpi Solomon in ‘na tuh bang na at kik ding’ a cih ciang hih bangin na ci hi: “Khangnote aw, na khangnona uh nuamsa un la, na khangno lai-un lungdam un. Na hihnop peuhpeuh uh hih un la, na ut bangbangun gamta un. Ahi zongin na gamtatna uh tawh kizui-in Pasian in thu hong khen ding phawk gige un,” (Thuh 11:9). Paunak sungah Pasian in Ama thuhilhna a manglote in a tuah ding uh hi bangin gen hi (1:25-29):\nKa thugente khempeuh hong thudon loin, kong tainate khempeuh hong mang nuamlo na hih manun, lungkhamna na tuah uh ciangin kong nuihsan lel ding a, launa na tuah uh ciangin kong thusim kei ding hi. Lungkhamna in huihpi’ nawk bangin note hong nawkgawpin, pingpei’ pei bangin note hong peigawpin, lungkhamna leh sinkhamna na tuah uh ciangin kong don kei ding hi. Tua bang hun ciangin kei nong sam ding uh a, ahi zongin kong dawng kei ding hi. Limtakin kei nong zong ding uh a, ahi zongin koimahah nong mu kei ding uh hi. Note in pilna na deih kei uh a, Topa na zahtak nuam kei uh hi.\nMi dangte tungah i gamtatna bangin ei tungah zong hong tung ding hi. Sum leh pai, tha leh ngal tawh na huhna nang tungah zong huhna mah hong tung kik teekteek ding hi:\nMi pawlkhat in sum zang ziahziah napi-in hau semsem uh a, mi pawlkhat cil mahmah napi, zawng semsem hi. A cingh mite hau semsem ding a, midang a huhte in huhna mah ngahkik ding hi (11:24-25).\nMigilote amau bekin thuak loin a innsungun zong thuak hi. Nu leh pate gamtatna a tate’n a gah lo uh hi. Khangnote no zong na mailam inn ding gitlohna tawh na lam leh tua inn bulpite a siasa hi. Kumpi Solomon in migilote inn hih bangin gen hi:\nMigilote’ inn kisusia ding a, thuman mite’ inn kip-in gina semsem ding hi (14:11). Topa in mi kiphasakte’ inn phelkhiatsak a, meigongte’ neihsa hutpih hi (15:25). A manloin sum ngahna in innsung lungkhamsak a, sumgolh a deihlote a nuntak sauvei nuam hi (15:27). Thuhoih kimlai thusia tawh a thukte’ innsungah cikmahin thusia veng cih om ngeilo hi (17:13).\nPASIAN ZAHTAKTE HAMPHATNA\nPasian “zahtak” kici pen “a siangtho lauhna” zong kici thei hi. “Lau” i cih ciangin sikha lauh a lau hiloin a siangtho lauhna, a thuzui dingin khensatna hi. Paunak sung i et ciangin Pasian zahtakna thu leh a zahtakte hamphatna tampi kimu hi:\n(1) Topa zahtakna in pilna bul hi: “Topa zahtakna in pilna kipatna hi a, mihaite in pilna leh thuhilhna donlo uh hi” (1:7, 9:10).\n(2) Topa zahtak pen thusia muhdahna hi: “Topa zahtakna pen thusia muhdahna hi a, kiphatsakna leh kihihsakna, gamtatsia leh thuzuau ka mudah hi” (8:13).\n(3) Topa zahtakna in khansausak hi: “Topa zahtakna in khan sausak a, migilote khansih hi” (10:27).\n(4) Topa zahtak mi in lungmuanna nei: “Topa a zahtak mi in lungmuanna nei a, a tate belhtheih ding mi kician ahi hi” (14:26).\n(5) Topa zahtakna in nuntakna tuinak, sihna ding tawh kipelhna: “Topa zahtakna pen nuntakna tuinak tawh kibang a, sihna thang tawh hong kipelhsak hi” (14:27).\n(6) Topa zahtak mi adingin tawmkha neih zong manpha hi: “Hau napi-in lungkham sangin zawng napi-in Topa zahtakna hoihzaw tham hi” (15:16).\n(7) Topa zahtakna pilna ding kihilhna hi: “Topa zahtakna pen pilna mah hi pah a, kiniamkhiatna in pahtawina hong ngahsak hi” (15:33).\n(8) Topa zahtakna in siatna tawh kipelhna hi: “Thumanna leh cihtakna mawhmai ngahna hi a, Topa zahtakna siatna tawh kipelhna ahi hi” (16:6).\n(9) Topa zahtakna in khansauna hi: “Topa a zahtakte a khan’ sau a, lungkim takin nuamsa-in om uh a, siatna bangmah tuak khalo uh hi” (19:23).\n(10). Topa zahtakna in hauhna, minthanna pia hi: “Kiniamkhiat-a Topa zahtakna thaman in hauhna, minthan’na, leh khan’sauna ahi hi” (22:4).\n(11). Topa na nuntak sung khempeuh zahtakin: “Mawhnei mite engkha kei in la, Topa zahtakna zom paisuak in (23:17).\nKhangnote in kumpi Solomon hong kam hilhna mang in i nuntakna kibawlhoih ni. Topa Pasian in Ama kammalte tungtawnin na nuntakna hong bawlhoih henla, thupha hong pia hen.\nPrevious: Florida Thupuak (26 Nov 2015)\nNext: Tonh Thu (4) ~ Awn Za Pau


url: =Lung kiat theihna ding leh thanem theihna dingin hong langpan ding mi pawl khat omden hi cih ih phawk ding kisam hi. Ei maan kisa mahmah dingin hidan in hih leng hoih ding hi ci'n gengen in ih om phial zongin hong nuam pih khawllo hong panpih khawllo, tha hongpia khawllo mi na om sese hi.\nIh sep ih bawlna khempeuh ah ih lungkiat theihna ding hong om nuam mahmah se hi. Sangkah bang ih hih leh sang ih zawh lohna ding hong lungkia sak ding om sese hi. Ih ngaih sut dingin ei gualzawhna ding mi thapiak khawng ih lunggulh leh gualzo ngeilo ding hihang. A gualzote' nuntakna ih et ciangin baihsa deklo uh hi. Ph.D ngah/zo khatin asang kahna thu honggen leh baihsa vetlo uh hi. Lungkiat theihna ding, thanem theihna ding tampi om mah leh thuakteitei, kah tantan, sim tantan, sin tantan in a om uh ciang gualzawhna lunkhu asang/angah thei pan ahi uhi. Zomite zong kipum khat theihna dingin ih lungkiat hetloh ding thupi mahmah hi. Hong kipum khat sak theilo ding, hong nawngkai sak ding, hong kikhensak ding cih bangin mipawl khat hong om ding hi. Zomi hong cih pih nuamlo, Zomi ih hihna tha piak dingsang Chinmin hihna ding thapia nuamzaw in ih lang pangpang ding honkhat hong om limlim ding hi. Tuate hangin lungkia, thanem in ih om leh gual zawhna ih mungei kei ding hi.\nMinam vai, ih sepna ih bawlna khempeuh ah mite' thapiak lohna maimai tawh lungkiat ding khawng ih ngaihsut khak hetloh ding thupi hi. Hih bang a minam ading lai ih gelhna bek nangawn zong tha hongpia a omtei hang ih mawhna ih khialhna ding a zongzong a hong gensia, hong langpan den hon khat om den hi. Tuate hangin thanem, lungkia a ih om leh ih lungtup mual ih tungzo ngei kei ding hi. Gen siatna, elna, kona, tha piak lohnate pan lungkia lo in "mainawt teitei" a ih om leh ih lunggulhna, ih lungdeihna, ih lung tupna ih muzo/tungzo pan ding hi.


url: =Africa gamah Pastor khatin tui aphum laitak awle in petlum :: ZOMI DAILY\nposted on 13 June 2018 at 2:45 pm Lomkholna: News, Sawltak, World\nAfrica gamsung aom Protestant Pastor khatin pawipi sungah apiangthak, pawllutthak te tui aphum laitak in awle in petlum cih BBC pan kiza hi. Hih thupiang pen Africa, Ethiopia gamsung ah abeisa Sunday ni zingsang khatin thupiang ahihi.\nTua awle (Crocodile) in apehlup Pastor pa ii aminpen Docho Eshete kici hi. Sunday zingsang khatin Lake Abaya akicihna bualtuipang ah mipi 80 bang tuiphumding in akithawi ahihi.\nTua Lake Abaya kici bualtui pen National Park tawh kinai mahmah a, bualtui luipangteng ah khatveivei Crocodile kimutheizel kici hi.\nNidangin tua bualtui luidung tengah ganhing tuamtuam kimuthei zelzel ahih manin, gamdangmi Tourist te’n muhnopsa in Tourist Attraction namkhat inzong aki ngaihsun ahihi.\nAhi zongin abeisa hunkhatlai akipan Lake Abaya bualtui sungah ngasa tawmsemsem ahih manin, awle te’n bualtui sungah anekding uh muhhaksa sasemsem uhhi. Tua ahih manin tua awle te’n anekding un mihingte mitsuan in neizawta uh a, tuinawl ah mihing aom atheih uhciangin delhpahpahthei kici hi.\nPastor Docho Eshete in amasa in mikhat tuiphum masa hi. Tuakhit ciangin adangkhat tuiphumding in kithawi leuleu hi. Tualaitak lamet hetlo laitak in Crocodile khat bualtuisung panin hong suakkhiavat a, Pastor papen petkhapahlian hi. Bualtui pen siangsitsetlo, puangpian sawnsawn ahih manin, awle pen kimupaklo hi.\nPolice Officer te genkhiatna ah Pastor Docho Eshete pen ngabeng te leh agei aomte’n hutkhiatsawm in hanciamtek mahmah uhhi. Ahi zongin Pastor pa ii anuntakna pen huzo tuanlo uhhi.\nMore: Malaysia pan UK gamsungah akipuak awle (Crocodile) 50 kiman\nAnunung ah Pastor pa ahuhtheih uh ahihleh aluanghawm pen tuisung ah awle leh ngasa te’n anek thanggawploh nadingin aluanghawm pen ngentawh khuh uh a, tuipanglam ah kaikhiatheibek uhhi.\nAfrica gamsung ah aki tuiphum uhciangin bualtui ahih keileh luituinawl cihte zuantangtang in ki tuiphumthei phadiak uhhi. Ahi zongin awle te ii petdingpen lauhuaithei mahmah hi ci’n Telegraph News te’nzong gelhkhia uhhi. Sawltak #zomidaily\nPrevious: Vonte ading a kigingsa omden Zuapa (Father’s Day Special)\nNext: Nuntakna Thusim\nThuthak Tomkimcing 11 Aug 2014\nPa Thang Suan Khai te pata teng sihna hanga lainatpihna sum kipia thei\nLeitung ah ahoih pen “na”\nUi dan leh Mihing dan\nAustralia ah Zomi 2 bawlung siamin kiteel


url: =Mission semte´ theihding kilawm thute ~ Kap Za Khai :: ZOMI DAILY\nMission semte´ theihding kilawm thute ~ Kap Za Khai\nposted on 11 January 2020 at 9:10 pm Lomkholna: Article, Biakna\nMission semte´ theihding kilawm thute ~ Kap Za Khai (Photoh)\nKawlgam sungpan ahi zongin, Gamdang pan ahi zongin missionary khahkhia in mission sem ihih leh i theih ding thu pawlkhat gen nuam ing\n1. Khristian khat zong a om nailo mun ah mission sem ahihna phawksak in missionary ading thungetsak den ding kisam hi.\n2. Kum tuazah bei ta, sum tua zah kizang ta in kha mangthang kingah nailo cih ding hilo hi. Lungdamna thugen pen missionary septheih ahih hangin kha mangthang mat aihleh Pasian sep hizaw hi. Kha mangthang khat ii manphatna leh mission gualzawhna pen kum leh sumlepaai tawh teh theih hilo hi.\n3. Pawlpi sungah camp leh crusade bawl a mi piangthak kingah banga Mission field ah kingah dinga lamen ngei kei in. Mission field ah thu-um lo mi khat nangawn tawh Pasian thu limtak kigen theih zah dinga hunpha ngah ding haksa hi. Nang zong na pawlpi na sihpih ngam bangin amau zong a biakna a sihpih ngam uh ahihna phawk in na missionary uh thapia tawntung in.\n4. Pawlpi sungah pen sep ding khempeuh leh bei ding khempeuh pen Pawlpi´ budget tawh kizang hi a, Pastorte´ khasum peuhmah kisu kha lo hi. Ahi zongin Mission field ah ahihleh nat vehna, nopna ah kihelna, lengla dona, TA/DA cihte a kipan missionaryte´ beina bekbek ahih manin Pawlpi in missionary ii khasum banah nopna leh dahna leh vai tuamtuam a zek ding budget atuam geelsak hamtang leh hoih hi.\n5. Khasim kha sum piak bek pen pia thei kisa lua ken la, na missionaryte´ report te zong limtak ngaihsut sak ding kisam hi. Mission field ah Thawhkik, Lungdam Bawl leh Kumthak cihte a bawl theih ding leh abei zah ding hong nget loh hangin Pawlpi in theisim in sik hamtang in. Na Missionary in hong ngetnget ding aana ahih man a hong ngen lo hi. Pawlpi in missionary´ sepnate hih theihzah panpihna pen masep mazang mahmah hi.\n6. Na Missionaryte leh Pawlpi mite kimusak, kiho sak in. Pawlpi leh mission field kizom den ahihna kilangsak in. Missionaryte nasep pen pawlpi´ mimal nasep ahihna phawksak den in. Pawlpi in mission kin mahmah hi cih kiphawksak in no le no kilumsak den in.\n7. Khasum bek nene in nasem lo ci-a na Missionary na hawmthawh ding leh nang mahmah ama munah ki-ap dingin kuankhia pah in. Aihkeh na missionary Pawlpi ah sam in la na tha ngah lohna thu/ na lamet danzia hoihtak pulak inla kuppih in. Ama tungpan thuhoih thusia tampi na zak ciangin limtak khinkhai in semkhawm un.\n8. Gamdang pan Kawlgam sungah missionary a khak na hihleh na missionary pen amah bek tangtat sak kenla, a gei nai-a Pawlpi aihkeh Association tawh semkhawm dingin geel ding hoih hi. Mission field sungah upna tawh kisai buaina leh vuakna piangthei ahih manin tangzai tak-a hong dinpih ding kipawlna kisam hi. Sumtha bek tawh mun khempeuh ah kisem theilo a, mihing tha zong kisam kanlai hi.\n9. Kha mangthang khat ngah pen leitung le vangtung a na khempeuh sangin manphazaw ahih manin mission sep pen lungduai citak takin sem in. Kum 5-10 project danin sem kei in. Khantawn mission sepzia tawh sep pen muibun hi. Mission sep pen ngasa siah bang hi loin lokhawh bangin sep dingin LaiSiangtho in hong hilh ahihna phawk in.\n10. Pawlpi mimal kim ciatin mission ading tavuan kinei ciat ahihna phawk ni. Topa Jesuh ii hong sawlpina pen sep ningniang ding hi loin limtak thupisak in sep sinsen ding ahi hi. Mission field tawh kisai vai khempeuh van siset ding, geel siset ding leh missionary vak siset ding pen pawlpi vaipuak lianpen hisak in. Missionary khasum piak bek tawh mission na sem kisa mahmah cih pen Pawlpi cidam lo cihna hi a, mission zong lawhcing ngeilo ding hi. Nasep veve leh a bucing in sem lecin lawhcinna in amanlang in hong zui pelmawh ding ahi hi. Kap Za Khai\nPrevious: ZAM Thupuak :: 12 Jan 20 (Zomi Nam Ni theihsakna)\nNext: Tonzang zato ah Solar Power system unit kipia


url: =Kawlgam in Democracy Gam Hoih Khat Asuah Theih Nading Bang Kisam? :: ZOMI DAILY\nposted on 4 September 2015 at 7:28 am Lomkholna: Article, Politics\n1. US Sanction Ngah Nading Hong Maikhak Thukham te\nKawlgam kumpi in agam ki-ukna democracy a hih theihloh nading zaitak in nasem in maikhak ahih man, Kawlgam sungah gamdang mi sumtang tawh nasepna, US gammite le US gammite tawh a kizom midang te in a neih theihloh nading khakna lai Executive Order 13047 (E.O. 13047) thukham khat President Bill Clinton in 1997 May 20 ni in bawl hi. Hih EO 13047 pen Foreign Operations, Export Financing and Related Programs Appropriations Act, section 570 (b) ahi zongin, 1997 (Public Law 104-208) ahi zongin leh International Emergency Economic Powers Act (50 U.S.C. 1701-1706) (IEEPA) cih thukham omsa te tawh kituak a kibawl thak thukham khat ahi hi.\nTua tawh kizom in 2003 kum July 28 ni in President Bush in Burmese Freedom and Democracy Act of 2003 (BFDA) cih thukham khat bawl leuleu a, tua thukham siksan in, Kawlgam ah inn le lo tawh kisai vangil van manpha khat zong tua hun laitak a Kawlgam galkap kumpi tawh kikhekna khakcip in, US pan Kawlgam ah puak ahih kei leh Kawlgam pan US ah a man ciangtan zah tawh kikhek cih te a kipan tua inn le lo vangil te kileina aki neih theihlo nading in E.O. 13310 cih Executive Order thukham khat suaksak kik uh hi.\nVangil, inn le lo te tungtawn a ameet teng khempeuh zong ngah thei nonlo in, Kawlgam tawh kizopna pan kikhak tan a, October 18, 2007 ni in US President Bush in Executive Order 13448 thukham bawl leuleu hi. E.O 13464 zong a tung a thu tawh kizui in hong piang thak hi. 2008 kum July 29 ni in Kawlgam kumpi in JADE kici Junta’s Anti-Democratic Efforts Act of 2008 (Public Law 110-286) cih khat bawl leuleu uh a, Kawlgam sung pan suang manpha ahi suangsan, suang eng, suang kaang, suang ngo le suang manpha nam tuamtuam te gam dangah a kizuak theih loh nading khakcip na thukham nei gige uh hi.\n2. Kawlgam ading US Sanction Thukham Palsat Mite Bang Gimna Thuak Ding\nHih a tung a thukham te apalsat US gam mi a om leh US dollar awn khat (million) sang atam zawlo kiliau sak ding a, mi mawkmawk khat in hih thukham a palsat leh kum 20 sang atam zawlo thongkhiat ding, ahih kei leh dollar awn khat le kum 20 thong a nih in dantat in bawlsiatna thuak ding uh ahi hi. Gammi mawkmawk khat in hih thukham te a palsat leh thukham khat a palsat hangin dan thuak ding a US dollar 25,0000 ahih kei leh a zah nih kiliausak ding hi. Hihzah a nasia thukham hangin US gammi limlim in Kawlgam mi le Kawlgam uk kumpi pen galkihtak sakihtak in, leh zunkih ekkih bangin hong gamta ta uh hi. Hong paupih ding zong kihanglo in a gei ah US kumpi thukan peuh a om kha diam ci in en gualgual uh hi. Lau ciat uh a, kidawm mahmah uh hi.\n3. Kawlgam ading US te’ Sanction Thukham in Bangteng Kalh Hiam?\nTua banah Secretary of the Treasury kici democracy ukna deihlo te ading sanction a len te’ kikupna ah, Kawlgam ki ukna sungah kumpi zum nasem ulian dingin, SPDC(State Peace and Development Council of Burma) pan ahi zongin, USDA(Union Solidarity and Development Association of Burma) pan ahi zongin, human rights tawh kituaklo Kawlgam gamvai saina ah democracy ukna a maikhak sak nasem kumpi makai te’ sung pan a kiteel lai teng, kumpi a sep lai tengin hih a tunga US kumpi’ Executive Order te bang mah hun in kihong ngeilo ding a, thukham om bangin na kisem ding ahi hi.\n4. Hih US Santion Thukham US Kumpi ading bek maw?\nHih sanction pen US te’ thukham i cih mawkmawk khak ding kidah mahmah hi. Democracy ki ukna a len pen leitung ah USA mah na hi pah hi. US President in Executive Order khat a bawl leh leitung bup in a mangsuk pah diam ahi hi. Hih US thukham a manglo Asia gam sungah North Korea cih te pawl Africa gam ah Nigeria le Niger gam cih te pawl pen UNO a kipan leitung gam tuamtuam kipawl in, haksatna dan aki pia pah ziahziah ahi hi. Kawlgam in gamvai sai na ah bang ciang tung ta a hiam cih en suk leuleu ni.\n5. Kawlgam Democracy Gam Asuah Nading Kua Tengin MP, Party Makai le Kumpi Sem thei?\nTulaitak President Thein Sein in gam makai lo in, Kawlgam ukcip veve a, USDA te’ party ahi USDP makai pi asem ahi hi. Hih a tunga US te’ thukham enkik ni. SPDC le USDA pan kiteel khia kumpi ukna anei te hong khan laiteng hih thukham te bei ngeilo in khauh pai semsem ding hi. Pang Long Agreement in democracy pai zia tawh kituak maw cih en leuleu ni. Shan, Chin le Kachin teng kipawl tuam ding in a dang State te sang ahi zongin, Kawlgam kumpi sangin ahi zongin lianzaw, hoihzaw, hauzaw ding cih lungsim hong khan khiatna Pang Long Agreement ahi hi. Democracy zia le za tawh kituaklo hi. Gam khat sung ah Shan, Kachin le Chin in Federated State angah leh a dang pyi ne 4 teng zong a vekin federated state ahih kul hi. Alliance bawl in state nih le thum kipawl tuam in ankuang tuam uum cih bang kul se lo hi. Hih pen kithu tuahloh na le democracy i ngah theihloh nading amai khak thu bulpi khat ahi hi.\nKawlgam sungah democracy hong khankhiat nading deih na tawh Daw Aung San Suu Kyi in kum 20 sungbang kimat kihenna thuak in, tua banah democracy party ahi NLD zong phuan khia a, leitung bup in democracy makai a, aciapteh numei manpha, galhang le makai hoih khat in a kiciam teh sa ahi hi. Tua bang hi napi in, Kawlgam sungah political party aki phuat khiat ciang, democracy lungsim a nei party khat ading in NLD pan Dr.Aung San Suu Kyi thukimna tawh phalna lak ding pen a tavuan ahi hi. Party min khawng democracy party ci mawkmawk in USDP le USDA makai tulaitak kumpi asem Thein Sein i phalna khawng i thupit sak leh i party pen democracy ki ukna tawh kigam la tektek cihna hi pah a, US sanction le Executive Order thukham khauh mahmah in hong sukha in kizawn lawh tektek ding cihna ahi hi. NLD i phalna zong ngah veve a, USDP phalna sangin athu pitzawk lamtak zong phawk ciat ni.\n6. Eimite’ Sungah Democracy Ngah Na Dingin, Bangci Pansan Lakkul Ding Hiam?\nEi mi sung mahmah ah zong makai i teel ciangin kisian suah kul hi. Mipil lo khat in hih sanction vai pen US bek tawh kisai in ei tawh kisailo hi ci kha thei ding a, tua kam mal in minam bup ading zawnna, nuntak hamsatna hong guan beh ding hi. I makai teel pa in bang lungsim nei a, democracy lungsim, picing lungsim taktak a nei mah hiam cih zong ettel kul hi. Kawlgam socialist le military khut nuai ah nasem in, PhD, le degree sang tuamtuam na neih leh, gam le nam kimakaih na sung pan no le no ki theisiam in ki nominate sakloh ding hoih hi. Bang zah ta in pil kisa hi tase mah lehang, US kumpi in muanna hong nei ngeilo ding hi. Tua bang te ading sanction omlo cihna ahi hi. Abeisa hun ah galkap buu, galkap mang sem, Ne Win hun pan Than Shwe hun sung in galsiam a minthang, pahtawina ngah cih pian te pawl pen tuhun democracy lampi i sial hun laitak makai in kikoih theilo hi. Nomination committee sungah na kihel khak leh na meltheih tanau ahih phial zongin colonel, general cihpian tepawl le a mau tu le ta te mamah zong teel dingin koih khakloh ding kidop huai hi. Hih military hun sung mihau mahmah galkap kumpi tawh nasem a asenpi mahmah cih tepawl zong makai kitel na sungah helloh ding ahi hi. Tua bang mite’n i minam sungah makai hong sep laiteng in democracy lungsim hong khang ngeilo ding a, i ngakngak hauhna US sanction cih tepawl hong kipiak nading lampi a khakcip tawh i kibang ding hi.\n7. Theih Beh Ding Thu Pawl Khat\nTua banah, minam tawm ihih manin, minam vai peuh tawh Aung San Suu Kyi kumpi a sem nailo khat va hua mawkmawk, Kawlmi hihna tawh va enneu mawkmawk cih te a kipan, aphuatkhiatsa democracy party nangawn gensiat theih na ding lampi zong kankan cih te pawl pen democracy lungsim a pua mi khat ading in neih huai hetlo a, zong lauh huai mahmah cihna hi pah hi. I theihsa mah bangin, US thukham pen hih democracy paizia le gamvai politics lam ah, leitungbup thukham zong ahih pah lam phawk kawm in i sep i bawlna, i gamtat i luhekna, i sangkahna, i sumbawlna, minam ading nasepna, party makai ihih na, i kampau na, i ngaihsutna le khantoh nading gelna, khat le khat i kideihsak na, kipumkhat ding i hanciamna, le biakna makai isepna te ah thukhual takin le kidawm kawmin i kalsuan ciat ding thuhoih thu manpha ahi hi.\nPrevious: ZIUSA Thupulakna: Washongton DC ah Lungphona kibawl ding\nNext: Eite pilna zonzia leh Midangte pilna kipattah zia


url: =LESSON 11 June 5-11 THUCIAM THAK BIAKBUK ~ MUC\nLESSON 11 June 5-11 THUCIAM THAK BIAKBUK\nAdmin 9:48:00 PM 3Q2020, Articles, Sabbath School Lesson\nTu Kaal Sung Sim Ding: Pai. 25:8; Isa. 53:4–12; Heb. 10:4; 9:14; 8:1–6; 1 Tim. 2:5, 6.\nKAMNGAH: “Thuciamna masa in a huamkhak mite, a mawhna panun a suahtak theihna ding uh ngeina om pen a si suak khinta ahih manin, Pasian’ sap mite in a ciamsa tawntung thupha a ngahtheihna dingun Khrih in thuciamna thak a hong vaihawm ahi hi” (Hebrews 9:15).\nKha tanglo nitak khat vantung in laitui vom bangin khuamial hi. Frank pai-na khua sung lampi in khuamial in tuamcip hi. Tawlkhatkhit ciangin a nunglam pan khe ding khat in amah zui hi, cih a thei hi. Tua pa in hopih a, “Nang, laikhen Frank na hi hiam? ci-in dong hi.\n“Hi mah ing. Koi bangin hong thei na hiam?\n“Hong thei keng” ci-in tua mikhualpa in dawngkik hi. “Ahi zongin na sanggampa ka theih mahmah khat hi; na pumpi ka muh ciangin amah hong phawksak hi; na lampai, na tatzia khempeuh in khuamial sung nangawngin na sanggampa ka mu mah tawh kibang hi; a sanggampa na hihlam ka upmawh mah hi. Bang hang hiam cihleh ama’n sanggam khat ka nei hi,” hongci hi. Hih tangthu in Israelte biakbuk thu hong phawksak hi. Lai Siangtho hong gen bangin leitung biakbuk in a taktak biakbuk pulaak hi. Leitung biakbuk leh a sung a kisem nate in limcinna nei hi; Khrih hong sihna, vantung biakbukah siampi lian a sepna pulaak uh hi.\nTu Kaal Thusin A Huamin Etna: Bang hangin Pasian in Israelte in biakbuk lam dingin sawl hi ding hiam? Biakbuk in eite tangin hong si Khrih thu bang hong hilh hiam? Jesuh in vantungah ei adingin bang sem hiam\n“Keimah in note lakah omna ka bawl ding a, keimah in note kong kih kei ding hi. Keimah, note’ lakah omin note’ Pasian ka hi ding a, note, keima mite na hi ding uh hi” (Siam. 26:11, 12).\nA kitel mahmah thu in thuciam lui ahi a thuciam thak ahi zongin, Topa in a mite tawh itna tawh kizopna kip nei ding lunggulh tawntung hi. Thuciam in tua kizopna thukhun picingsak hi. Kizopna in thuciam lui ahi a, thuciam thakah thupi hi. Ahi zongin tua kizopna a om theih nadingin khat le khat kiho-tuahna, khat le khat thu kizakna, kikawmna cihte kisam hi; a diakdiakin mawhna tawh kidim, a khial thei, muanlahna tawh kidim mihing in Pasian tawh kizopna kisam hi. Tua hangin Amah mah in lampi hong bawl hi; Amah mah in mihingin hong kilang ahih manin mihingte in amah tawh kizopna hoih nei thei ihi hi.\nPai. 25:8 sim in. Topa in Israelte’n biakbuk lam dingin sawl hi. Topa in bang deihna nei-a biakbuk lam ding sawl hi ding hiam?\nTopa in bang deihna tawh biakbuk lam ding sawl hiam cih dawnna tawh kizomin a dang dotna khat in bang hangin Topa in a mite laizangah teeng nuam hi ding hiam? Hih tawh kisai-in a tunga kipulaaksa bangin Siam. 26: 11, 12 in hong hilh hi.A taktakin Topa in amaute laizangah teeng (biakbuk) ding hi;tua ciangin Amah in a mite kih nawn lo ding hi. Tua ciangin Amah in a mite tawh laipai-khawm ding a, amaute Pasian hi-in, amaute in Pasian tate hi ding uh h (Siam. 26:11, 12). Hih thute in pulaak thu ngaihsun in. Kizopna limgen mahmah hi uh hi.\nTawlnga hithiat phot inla, Siam. 26:11, 12 leh Pai. 25:8 a malmalin encian in. Koi bangin Topa in a mite tawh kizop a lunggulhna pulaak hiam?\nTopa in a mite tungah a pulaak thu “Keimah in note kong kih nawn kei ding hi” cih thu ngaihsun in. A mawh, a khial mite in biakbuk tungtawnin Topa santheih mi a suahtheihna biakbuk in bangci bang thu hi-a, biakbuk in bang sem hiam? Bang hangin thuciam a hong piankhiat nadingin biakbuk in thupi mahmah hi ding hiam?\nMawhna, Meihal Biakna, Saanna (Heb. 9:22)\nThuciam Lui sungte en lehang mawhnei mi in a mawhna leh a khialhnate a mai-nadingin ganhing tawh biakpiakna pen Topa thupiak hi. Israelte biakpiakzia a kicingin Siam 1-7 sungah kigelh hi. Meihal biakpiakna-ah sisan zatna leh sisan koihna mun a tuamciat hi. Sisan in Israelte biakpiakna khempeuh a gawmkhawm a thupi mahmah khat hi.\nA mawh mi in thuciam palsat hi-in, Pasian leh mimawh mi a kilemkik nadingin thukhun om hi;a khial mi sih ding tangin ganhing tawh biakpiakna a piak kul hi. Tua bangin meihal biakpiakte in mawhna leh khialhna pan siantho ngah nadingin Pasian in lampi a bawlkholhsa ahi hi. Tua thukhunte in a mawh mi a siansak nading, ama mawhna leh khialhnate sisan thehna tungtawnin biakbuk sungah kisuahkhia-in a mawhna kisik mi in honkhia Topa tawh mimal kizopna a ngah kik thei hi.\nKoi bangin zanni thusinna a nununglam a dotnate in tuni thusinna theitel ding hong huh hiam? Sisan tawh biakpiakna in bang genkholhna a thupi pulaak hiam? (Isa. 53:4–12, Heb. 10:4).\nThuciam Lui hunlai-a ganhing tawh biakpiaknate in mawhnei mi mawhna leh a khialhnate hahsiang nadingin Pasian in a tuam vilvelin a koih ahi hi. Tua biakpiaknate in mawhnei dinmun kikhelsak hi;a si ding panin mawhmai-in thuciam om bangin Pasian leh mi tawh kizopna nei dinmun tungkik thei hi. Ahi zongin tua ganhing sihna in genkholhna khat nei hi. A taktakin tua ganhing khat sihna in mihingte mawhna leh khialhnate a maisak thei lo hi; mawhmai-sak ding kicinna nei lo hi. Hebrews laigelhpa in ama kammal tawh a pulaak thu in “Tua hi a, bawngtal sisan leh keel sisan in mawhna siangsakzo ngeilo hi” (Heb. 10:4) Tua hi-in ganhing tawh biakpiakna in Pasian-mihing hong suak Pasian sila a hong pai ding genkhol uh hi; Amah in leitung mite sih ding tangin sihna a hong thuak hi. Tua hangin thuciam siksanin mawhnei mi mawhna mai-in, ama kisikna Topa in sang hi.\nThuciam Lui meihal biakna a pia dingin kingaihsun in; biakbukah ganhing sisan tawh biakpiakna nei uh hi. Nuntak khuasak nadingin ganhing kikhawite, ngeina, nasepna khempeuh in mawhna hanga a beilawh van le nate ngaihsun in.\nMihingte Tang Dingin Sihna\n“A siahuai tuhun sung panin eite a hong suahtaksakna dingin eite’ Pa Pasian’ deihna tawh kizui-in i mawhna hangin tua Jesuh Khrih amahmah a hong kipiatawm ahi hi” (Gal. 1:4). Thuciam Thak Bu sung a thu bulpi mahmah khat in Jesuh Khrih in leitung mawhna hangin sihna hong thuak hi, cih thu hi. Hih thu in hotkhiatna geelna a hong kipat nading a bulpi hi. Khrih hong sihna a nial upna in Khristian hihna a nial hi pah hi. Sisan omlo singlamteh in kuamah honkhia thei lo hi.\nGal. 1:4 sim inla, hih dotnate dawng in: Jesuh in Amah leh Amah kipia- tawm a hong si hiam? Kua adingin hong si hiam? Ama sihna in bang tangtun hiam?\nMihingte tang dingin sihna in hotkhiatna hawmvai-na khempeuhte tawhtang hi. Bang hang hiam cihleh i mawhna hangin ei mahmah a si dingin kilawm ihi hi.Ahi zongin Khrih in Ama hong itna hangin “ I mawhnate hangin Amah mah a hong si hi” (Gal. 1:4) . Eite thuak ding a kilawm sihna Amah mah in hong thuak hi. Mawhneite sih tangin Khrih hong sihna in a lian mahmah thuthuk hi; hih thu panin thuman a dangte hong luangkhia hi. I lametna ahi na khempeuh bawl thakna, suahtakna, mawhmaisakna, paradise ah tawntung nunna cihte khempeuh in Jesuh nasepna tungah kinga hi; Ama nasep in i mawhnate hangin Amah mah a hong kipia hi. Hih thu lo-in i upna in kimanna nei lo hi. I lametna leh i muanna Jesuh singlamteh tungah kinga kha thei mah hi. Hotkhiatna in sisan, Khrih sisan tungtawn bekin hong pai hi.\nHih a nuai-a Lai Siangtho munte sim in. Matt. 26:28, Eph. 2:13; Heb. 9:14, 1 Pet. 1:19. Sisan thu bang pulaak uh hiam? Hotkhiatna geelna sungah sisan in bang sem hiam?\nKilawmna bangmah nei keng, Ka mawhna tam lua, Pasian mai-ah a om dingin kilawm keng, ci-in lau- na leh muanlahna sung pan …tu-in hih bangin na pulaak thei hi: “Mimawh ka hihlam ka kithei hi; tua hangin Honpa ka kisam hi…. hotkhiatna ka ngah nadingin bangmah dikna, phatna ka nei kei\nhi; ahi zongin leitung mawhna a puakhia mawh nei lo Pasian Tuuno sisan in mawhna khempeuh panin hong siangsak thei Pasian mai-ah ka ki-ap hi. Hih bek mah ka ngen thei hi.” Ellen G. White, The Faith I Live By, p. 100.\nHih a tungdeuh a Ellen White laigelh ngaihsun in. Nangma kammal tawh gelhkhia in. Nuntakpih in. Na launa, na gimnate sungkhia inla, Ama kamciamte zong pulaak in. Thuciam thak sisan hangin lametna bang na nei hiam?\nThuciam Thak – Siampi Lianpa\nPasian in a mite tawh a teenkhopna leitung biakbuk in ganhingte tawh biakpiakna bulphuh hi. Ahi zongin meihal biakna-ah kizang tua ganhingte sihna in sihna mawkmawk hi lo hi. Siampipa in mawhnei mi aitangin tua ganhing sisan tawh biakbuk sungah mawhmai nading nasem hi. Ahi zongin tua biakpiakna khempeuh in limcinna nei hi; leitung ading Khrih sep ding khempeuh hong hilhkhol uh hi. Tua hi-in limcinnate in limcinna bek tawh maimang lo-in aom bangin Khrih in ei adingin singkhuam tungah a sihna in Ama nasep a nunung pen hi lo hi.\nThungetna leh ki-apna tawh Hebrews 8:1–6 sim in. Bang hangin tuni thusin thute in thupi hiam? Topa tung pan theihtelna ngen in. Tua khit ciangin na tel bangbangin nangma kam tawh gelhkhia in. Koi bangin Heb. 8: 1-6 in thuciam thak theihna hong huh hiam, nang le nang kidong in.\nLeitung biakbukah siampipa in thuciam lui bangin nasem hi. Tua hi-in vantung biakbukah vantung siampipa in thuciam thak bangin nasem hi. Thuciam lui sung a limcinnate, lim le meelte leh a liim in (Heb. 8:5) tu-in thuciam thak sungah a taktak a tangtung hong suak hi. Tua banah eite sih tangin ganhing sihna hi nawn lo-in mawh nei lo Jesuh hong si hi; ganhing sisan hi nawn lo-in Jesuh sisan i nei hi; khut tawh kibawl biakbuk hi nawn lo-in biakbuk taktak, Topa in a bawl biakbuk i nei hi (Heb. 8:2). A khial, mawhna tawh kidim siampi hi nawn lo-in eite aitangin Jesuh in eite Siampi Lianpen hong suak hi. Hih thute siksanin Paul gen thute ngaihsun in: “A lian mahmah hotkhiatna thudon lo-in om lehang bangci bangin suakta thei ding i hi hiam? (Heb. 2:3).\nHih thu ngaihsun in: Jesuh in nang tangin mawhnei lo-in nungta hi; nang tang dingin si hi; Amah tu-in vantungah om hi; nang taangin nasem hi. Hihte khempeuh in mawhna hangin lauhuai sihna pan a hong hotkhiat nading ahi hi. Hih lungdamna thu a za nei lo mi khat tungah a gen dingin kiging in. Tuni thusinna siksanin bang na gen ding hiam?\nVantungah Hotkhiat Nasepna (Heb. 9:24)\nJesuh in eite tangdingin sihna a thuak khit ciangin vantungah Jesuh in ei ading a sep thute siksanin Hebrews 9:24 limtak ngaihsun in. Thu tampi gen ding om taleh i siksan nop thu in tu-in Khrih in Pasian mai-ah ei adingin va kilaak hi. Hih thu a khiatna ngaihsun in. Eite in mawhna tawh kidim ihih manin Pasian mai-ah om hi lehang Ama vangliatna hangin a beimang ding ihi hi. Mawhna tawh kidim, Pasian thukham palsatin siatna namcin tawh kidim hi mah taleng,Pasian mai-ah eite adingin a kilaak ding khat i nei hi. Pa mai-ah eite tang dingin Palaai khat i nei hi. Hih leitungah itna, mawhmai-sakna tawh kidimin a hong nungta Khrih in tu-in vantungah eite Palaai hi lo hiam? Hih in Jesuh sihna tawh a kizom toto lungdamna thu ahi hi. Jesuh in i mawhna thaman lohkhin banah Amah mah in Singlamteh tungah puakhia khin hi (1 Pet. 2:24), ahi zongin tu-in Amah in Pasian omna-ah om a, vantung leh leitung, Pasian leh mihing kikalah Palaai sem hi. Hih in hotkhiatna thu hong hilhcian hi. Jesuh in Pasian ahihna leh mihing ahihna (mawh nei lo mihing) bek in mawhna suksiat mihing leh Pasian kizop kitat a hong pehkik hi. Hotkhiatna sungah thu tampi kihel hi taleh, a thupi mahmah i phawk ding thu in Pa mai-ah eite adingin a va kilaak dingin tu-in Palaai i nei hi. Amah in i thuak gimnate, zia-etna leh natna khempeuh a thuak ngei hi. (Heb. 4:14, 15).\n“Bang hang hiam cih leh Pasian khat bek om a, Pasian leh mite a hong kilemsak kik thei Khrih Jesuh khat bek om hi” (1 Tim. 2:5, 6). Jesuh dinmun nihte bang pulaak hiam? Koi bangin leitung biakbuk sunga biakpiaknate in tua thu nihte limcingkhol uh hiam?\nA lungdamhuai mahmah Thuciam Thak thupuak in tu-in Jesuh hong sihna hangin a kisik mimawh mi adingin vantung Pa mai-ah Palaai khat nei hi; Amah in eite thalawh theih loh a kicing dikna a hong luahsak hi; tua dikna bek in Pasian mai-ah hong omsak hi. Jesuh in ama nunna leh Ama thuakna hangin tua a kicing dikna tawh kidim a, (Heb. 2:10), tua dikna mah in Pasian omna-ah omtheihna ngahin i mawhna khempeuh hong maisakin, mawhna tungah vangliatna a hong ngahsak hi. Tua hi keileh eite in lametna i nei kei ding a, thukhen ciangin lungmuan nading i nei thei kei ding hi.\nPasian mai-ah a om Pa in mihing hong suakin zia-etna thuak cih thu limtak ngaihsun in. Nang mahmah adingin bang khiatna nei hiam? Lametna bang hong guanin, tha ngahna bang hong ngahsak hiam?\nNgaihsutbeh Ding: “A lian penpen vantungmi in zong a mangthang mihingte honkhia zo dingin kicinna a nei kei hi. Cherubim leh seraphim in Piangsak piak vangliatna tawh kidim uh a, ahi zongin Pasian kiangah mihing a hong tunpih thei dingin, mihing leh Pasian kikaalah Palai sem ding Pasian tawh kikim vangliatna nei Khat (Pasian) mah ahih kul hi. Amah in Pasian hihna khempeuh nei ding a, ciangtan nei lo Pasian mai-ah mihingte aitangin va dingin, a mangthang leitung mite tungah Pasian a hong lak dingin mihing dinmun a hong nei ding Amah bek mah in kicinna nei hi. Pasian leh mihing kikalah Palaai sem dingin Amah in mihing nunna tawh a hong nungta ding leh mihingte adingin a hong kikham ahih mah bangin mihing nunna a neih kul a, mihingte lakah a nungta ding hi. Pasian dinmun tawh hong pai ahih mah bangin Amah in Pasian nunna a neih kul a, ciangtan nei lo Nunna tawh kizopna a neih kul hi.” Ellen G. White, Selected Messages, book 1, p. 257.\n“Jesuh in a thugen zomsuakin: Note in mite mai -ah keimah teci na hih uhleh ka Pa mail eh vantungmi siangthote mai-ah ka mi na hihna uh ka pulaak ding hi. Note in leitung mun khempeuhah keima teci na hi ding uh hi. Note tungtawnin ka thupha hehpihna luang ding a, leitung mite in damna a ngah ding uh hi. Tua hi-in vantungah note adingin palaai ka hi ding hi. Pa in note mawhna mu nawn lo-in Keima kicinna puan bangin na silh a hong mu ding hi. Keima tungtawnin vantung thupha in note tungah a hong tung ding hi. Keimah a hong upna hangin a mangthang mite adingin a gimna thuakin a nuntakna a kipia mi in tatkhiat mite nuamna leh vangliatna a ngah ding hi.” Ellen G. White, The Desire of Ages, p. 357.\n1. Romans 5:2, Ephesians 2:18, leh Ephesians 3:12 sim in. Jesuh tungtawnin Pa tawh i kizop theihna thu bang pulaak uh hiam?\n2. Ellen G. White laigelh a tunga nihna bel sim kik in. Pasian leh mihing kikal palaai omzia a hong hilhna ciamteh in. Pa in ei a hong muh ciangin i mawhna, i kicinlohnate mu lo-in, tuate munah Khrih dikna a mu ding hi, cih thu na lawmte tawh kikum in.\n3. Tu kaal sung thusin siksanin, Khrih in vantung biakbukah siampi nasem hi, cih thu in bang thupina nei hiam, ci-in hong kidong hi leh koi bangin na dawng ding hiam? Khrih in vantung biakbukah siampi nasem hi, cih thu in nisim nuntakna-ah bang khiatna nei hiam?\nTomkaihna: Meihal biakna thuciam lui in thuciam thak tawh kilaih hi. Mawhna tawh kidim siampipa in ganhing sisan tawh leitung biakbuk sungah meihal biakpiakna pia nawn lo-in, tu-in ei adingin biakpiakna kicing, Jesuh i nei hi. Amah in vantung biakbuk Pa mai-ah ei adingin mawhthumna nei-a, hih in thuciam thak leh thuciam thak tawh kipawl kamciamte bulpi hi.


url: =Benjamin suante aw, na suahtakna dingun tai un. Jerusalem khua taisan un. Tekoa khua-ah peengkul tum un la, Bethlehem khua-ah theihsakna meikhu khusak un. Bang hang hiam cih leh leilu lam panin gimna leh siatna lianpi a hong pai ding hi.\nA melhoih, a ngek dikdek Zion tanu ka susia ding hi.\nKumpite, a galkapte uh tawh ama kiang hong tung ding uh a, a kimkotah giahphual satin a deih peuhpeuh uh a la ding uh hi.\nAmaute in, "Jerusalem khua a sim dingin kisa un. Tho un, sun ciangin i sim ding hi," a ci ding uh hi. Ahih hangin amau mah in, "Citciat aw, zekai lua hang! Ni tum dektakta a, i liimte sau keei ta hi.\nKithawi un, zan ciangin i sim ding a, a kumpi innte uh i susia ding hi," a ci ding uh hi.\nBang hang hiam cih leh Vanglian Topa in, "A singte phuksak un la, Jerusalem khua simna dingin phungin ciang un. Hih khuapi gim piak kul hi; bang hang hiam cih leh kinetniamna bekbek tawh a kidim hi.\nTuikhuk panin tuiphul a tawlngakloh bangin, Jerusalem khua panin siatna tawlngalo hi. Khuasungah ngongtatna leh suksiatna ka za ngitnget a, cinatna leh liamna bekbek ka mu hi.\nJerusalem khuapi aw, kidawm in. Na kidop kei leh nang kong taisan ding a, kuama tenlohna gam simtham na suakkha ding hi," a ci hi.\nVanglian Topa in kei hong hopih a, "Leenggah lo-ah a sangte a kilawh khit bangin Israel mi a omlai sunteng lo siang vet in," hong ci hi.\nKeimah in ka dawng kik a, "Amaute in a zak theih dingun kua kiangah va gen ding ka hi hiam? En in, a bil uh bing a, khua za theilo uh hi. Topa thu simmawh uh a, lungdamna-in lalo uh hi.\nTua ahih ciangin Topa aw, kei zong ka heh mahmah a, ka thuakzo nawn kei hi," ka ci hi. Tua ciangin Topa in kei hong hopih a, "Kei tangdinga na hehna kongzing laka naupangte tungah buakhia in la, tangvalte kikhopna-ah zong buakhia in. Papite leh nupite zong kilakhia ding a, piteek puteekte zong kipai khiatpih ding hi.\nA innte uh midangte in luah ding uh a, a lote leh a zite uh a taan ding uh hi. Bang hang hiam cih leh Topa in kong cihin-ah, hih mite langkhatah ka khut zanin gim ka pia ding hi.\nBang hang hiam cih leh a neupen pan a lianpen dongin, thumanlopi tawh sum zongin a huaiham uh hi. Kamsangte-a kipan siampite dongin thumanlo khin uh hi.\nAmaute in ka mite thuaknate thupi simsak lo uh a, hoihna om keei lopi, Hoih hi, hoih hi, ci mawkmawk uh hi.\nHih a kihhuai nate a sep uh ciangin a maizum beek uh hiam? Maizum beeklo uh a, kisuangthei beeklo uh hi. Tua ahih manin a site lak mahah amaute zong si ding uh a, gim ka piak ni ciangin a kilawnkhia ding uh hi," Topa in hong ci hi.\nTopa in mite tungah, "Lamkabomah ding un la khuadak un. Lam hoih ahi lampi luite dong un la tawn un. Tua hi leh na tawldam ding uh hi," a ci hi. Ahih hangin amaute in, "Ka tawn kei ding uh hi," a ci uh hi.\nTopa in, "Peengkul tumna awging a ngai dingin Galvil ding mi ka koih hi, kong ci hi," a ci hi. Ahih hangin amaute in, "Ka ngai kei ding uh hi," a ci uh hi.\nTua ahih manin Topa in, "Gamdangte aw, ngai un. Mite aw, amau tungah bang tung ding hiam cih thei un.\nLeitung aw, ngai in! En un, hih mite tungah a thuak ding mahun a kilawm siatna ka tungsak ding hi. Bang hang hiam cih leh ka thu hong ngailo uh a, ka thukhamte a nial uh hi.\nBang deihna tawh Sheba gam panin paknamtuite hong pai a, gamlapi panin sing namtuite hong tung ahi hiam? Na meihal biaknate uh ka sang thei kei a, nong biaknate uh deihhuai ka sa kei hi.\nTua ahih manin Topa in kong cihin-ah: En un, hih mite a pukna dingin a mai uhah suangtum ka koih ding a, pate leh tate, inn vengte leh lawmte pukin a si ding uh hi," a ci hi.\nTopa in, "En un, leilu lam gam panin mi hong pai uh a, leimong gamla pen panin galsim dingin gam lian khat hong kithawithawi hi.\nThal leh teipi tawi uh a, gilo mahmah uh a, hehpihna lungsim neiloin a husa uh tuipi ging tawh kibang hi. Jerusalem aw, sakol tungah amaute tuangin, nangmah a hong sim dingin a kithawi uh hi," a ci hi.\nTua thu i za a, bangmah i cih thei kei hi. Lungkhamna in hong lencip a, nupi nausuak ding bangin na i sa hi.\nGamlakah paikhia kei un la, lampi-ah zong pai dah un. Bang hang hiam cih leh i galte in namsau tawi uh a, i kimkot khempeuh a lauhuai hi.\nTopa in, "Ka mite tanu aw, puanhampi silh in la, vut lakah kikhuk in. Tapa khat neihsun a si bangin kap vangvang in. Bang hang hiam cih leh a hong susia dingpa thakhatin hong tung ding hi.\nJeremiah aw, ka mite a ze-et dingin nang kong koih hi. Ze-et in la, a om dan uh thei in.\nA vekpi-un kei hong langpan tentan uh a, zuauthu a gen kawikawi uh hi. Sumngo leh sik bangin khauh mahmah uh a, a vekpi-un a siat gamtat khin uh hi.\nNakpi takin pum a kizap hangin a ekte tui theilo a, luangkhia theilo hi. Pum a kizapzap hangin a mawkna a suak hi. Bang hang hiam cih leh migilote omlai veve hi.\nAmaute, a kideihlo ngun-ek kici ding hi. Bang hang hiam cih leh Topa in, Amaute ka deih kei hi," hong ci hi.


url: =Cihtakna leh Lungsim ki uk zawhna ~ Pu Thomas Khanno :: ZOMI DAILY\nposted on 8 July 2021 at 1:15 pm Lomkholna: Article, Interview\nMotto:”Nu leh Pa zahtaakna in thupha naak hi”. (Eph 6:2-3) Ka sum zon theih aa kipan Pasian maipha pen RC Pawlpi mi khat ka hihna tawh kizui-in ka hihtheih zah Pasian maipha kazon theihna pen nikhat in khi 2500 ka khin aa,tua bang aa Pasian maipha kazon aa kipan Pasian in damdam in ka ma ong honsak toto hi.\nKa lawhcin kuanding in khamtung pan Yangon khuapi tu aa katen nading pen, tu aa daanlian a teng daan in ka mangsung ah ka man khol sitset hi.Tua kamang pen a piangnai lo thu a hihman in ka Nu ten na mang kuama khiang gen peuhmah ken,a piang nailo thu hi a cihzui in ih lawhcin ma ka Nu cihmah bangin kua ma khiang kagen ngeikei aa,tutan Pasian in thupha ongpiak teh a gen khiakhia pan ka hi hi.\nRC pawlpi mi ka hihna tawh kizui-in ka paipai na ah RC Khikhin puaden ka hihman in kei pen Pasian nasem ong kisa,tu ciangdong thu ong kisit hun leh ong kimat cip hun cihbang ka tuak ngeikei pah hi.\nIh thuman na leh ih cih takna tungtawn in,midang te muanna kingah hi.Ka zinzin na leh ka paipai na ah cihtak na leh thuman na vom den ka hihman in midangte muanna ngah ka kisa pen zaw pah hi.\nRC pawlpi mi khat ka hihna tawh ki zui-in,zu leh sa numei tawh buaileng ka mawhsut nading @topa te pen a mi ihtel vive a hihman in tat khialhna mawhsut ding ka utloh luatman in lungsim ki-ukzawh na ka thupi ngaihsut mahmah hi.\nKa zinna khempeuh ah khangual lawm leh gual nopsak na sangin,zingsang/nitak ka man hunsim in Pasian maipha kazong denzaw hi.Tua mahbang in tu ciang dong Zu cih limlim kadawn ngei naikei hi.\nIh hauhnop leh mihau sate tawh kitheih aa,va kihual ding thupi penpen hi.Ih pilnop leh eisang a pilzaw te thudong aa ih va kihual ding thupi penpen hi.Tua thusim in a lulu in a mau dinmun ki tung toto thei gige hi.\nEi sang a pilzaw,ei sang a hau masa zaw,ei sang thumu zawte thu dot theih dotmawh in kadong den hi.Sia Thang Lian Pau @siapau ong thu ngen ka nuntak pih leh ka ciap teh mahmah khat ahi, ” khatvei khial lehang ong kimuh khialh ong ki etkhialh na kum4bang a khengkhit teh a ngeina bangin ong kimu kikpan” cih ong genpen ka ciamteh toto den hi.\nKa sepnop lai tampi lakpan,pitek putek kepna pen kasep nop mahmah mahmah namkhat ahi hi.Tua ban ah semzo leng khangno/naupang a siat saan te Zu leh Sa tawh kidiah te mitam pi nasia takin kepnop na lungsim kanei hi.Bang hanghiam cihleh mipiat honkhat pen hausak ding pilsak zo ding cih ka lunggulh aa, ahi zong ei lungsim banglian in kasem zo nai kei aa,kasep nop namkhat mah ahi hi.Mipiat te pen mi haite hipeuh mahlo,hoihtak kipan tah leh a pil leh a hau taktak dingte na hizaw lai hi.\nBehlap: Dotna te pen ih suaksak nawn kei aa, ih zakman dawngna tampi te ih ciapteh daan tungtawn in Zomi pih tampi in a noptuam pih nading lunggulh natawh ih khahkhiat ahi hi. Global Tuithang Innkuan Zoom (13 June 2021 – Sunday) Thudong: Pa T L Tung\nPrevious: Gal nihkawm pan tamlawhna ~ Cing Van Kim\nNext: Positive zawh ni 6 ni nasepna ~ Sia Do Khup